cyanic-selkie/wikianc huggingface dataset:
དབལ་ཤུལ་གསེར་རྟ།
གསེར་རྟ་ས་ཆར་ཨ་སྤོ་ལྡོང་གི་རིགས་རྒྱུད་དབལ་ཤུལ་གྱི་དཔོན་རིགས་ཐོག་མར་བྱུང་ཚུལ་དང༌། དེ་ལས་འཕྲོས་པའི་གཏམ།
འོན་ཀྱང་སྐབས་དེའི་ས་སློང་མཁན་དེ་མགོ་ལོག་རང་ཁོངས་ནས་མིན་ཟེར་འདོད་ཀྱང་སྔོན་བྱུང་ཚད་ཐུབ་ལོ་རྒྱུས་དང་རྒྱབ་འགལ་དུ་འགྲོ་བ་ལས་རང་དབང་ཡིན་མོད། གཙོ་བོ་སྨར་རོལ་མ་ལག་དྲུག་གམ། རྡོ་འཛི་སྨར་གསུམ་གྱི་ས་ཁྱོན་ལ་གནས་བཅས་པའི་མི་ཞིག་ཡིན་མིན་ལ་སྔ་སེ་ནས་འདང་རྒྱག་ཐུབ་ན། ཤེས་ལྡན་དག་ལ་རྒྱས་བཤད་མི་དགོས་པར་དེ་ཙམ་གྱིས་ངོ་འཕྲོད་སླ་བར་འགྱུར་རོ། །
གཞུང་ས་དགའ་ལྡན་ཕོ་བྲང་བ་ཆེན་པོ་དབུ་བརྙེས་པ་དང༌། དེ་ལས་འཕྲོས་པའི་གཏམ།
སྤྱི་ལོ་༡༦༣༧་ལོར་ཆོས་རྒྱལ་གུ་ཤྲཱི་བསྟན་འཛིན་གྱིས་སྐབས་དེར་མདོ་སྨད་ཕལ་ཆེར་དབང་བསྒྱུར་བའི་ཆོག་ཐུ་དཔོན་དམག་སུམ་ཁྲི་བཅས་ཕམ་པར་བྱས། སྐབས་དེར་མདོ་སྟོད་ཕྱོགས་སུ་དབང་བསྒྱུར་བའི་བེ་རི་དོན་ཡོད་ཀྱི་ས་ཐོག་ཏུ་སྤྱི་ལོ་༡༦༤༠་ལོར་གུ་ཤྲི་ཁང་གི་དཔུང་ཆེན་འབྱོར་ནས་བེ་རི་རྒྱལ་པོ་དཔོན་འབངས་བཅས་དབང་དུ་བསྡུས། སླར་ཡང་གུ་ཤྲི་ཁང་གི་དཔུང་ཆེན་གྱི་སྦྱོར་བ་བཙན་པོས་སྤྱི་ལོ་༡༦༤༡¬-༡༦༤༢་བཅས་ལ་གཙང་རྒྱལ་ཀརྨ་བསྟན་སྐྱོང་དབང་པོ་དཔུང་བཅས་དབང་བསྒྱུར་པ་དང༌། ༡༦༤༢་ལོའི་ཟླ་༤་ཚེས་༥་ཉིན་གཞིས་ཀ་བསམ་གྲུབ་རྩེའི་རྫོང་གི་ཚོམས་ཆེན་དུ་སེར་སྐྱ་བགྲང་གིས་མི་ལང་བའི་དབུས་སུ་གསེར་གྱི་ཁྲི་འཕང་མཐོན་པོར་༸གོང་ས་སྐྱབས་མགོན་ཏཱ་ལའི་བླ་མ་ངག་དབང་བློ་བཟང་རྒྱ་མཚོ་མཆོག་ཞབས་སོར་འཁོད་པ་དང༌། གུ་ཤྲི་ཁང་གིས་མཎྜལ་སྐུ་གསུང་ཐུགས་རྟེན་རྒྱལ་བའི་འཕེལ་གདུང་སོགས་རྟེན་འགངས་ཆེན་དུ་མ་དང༌། རིན་ཆེན་སྣ་ལྔས་སྣེ་དྲངས་ཏེ། སྨད་རྒྱ་ནག་གི་ས་མཚམས་ནས་སྟོད་རྒྱ་གར་གྱི་ས་མཚམས་བར་གྱི་བོད་ཁམས་ཡོངས་རྫོགས་འབངས་སུ་ཕུལ་བ་དང༌། རྒྱལ་པོ་རང་ཉིད་རིགས་རྒྱུད་མཁར་དབང་བཅས་ཕུལ་ཏེ། ༸གོང་ས་ལྔ་བ་ཆེན་མོ་མཆོག་ལ་བོད་གངས་ཅན་གྱི་ཆོས་སྲིད་ལུགས་གཉིས་ཀྱི་མངའ་དབང་ཆ་ཚང་ཕུལ་ནས་རང་རེའི་གཞུང་ས་དགའ་ལྡན་ཕོ་བྲང་ཆེན་པོ་དབུ་བརྙེས་ཏེ། བོད་ཁམས་ཡོངས་རྫོགས་གོང་བུ་གཅིག་བསྒྲིལ་སའི་དབང་ཕྱུག་སྲོང་བཙན་སྒམ་པོའི་སྐབས་བཞིན། འཕགས་མཆོག་ཕྱག་ན་པད་མོའི་བཀའ་ལུང་གིས་དབང་བསྒྱུར་ནས་ཐོག་མའི་ཆར་དགའ་འོས་པ་ཞིག་བྱུང་འདུག་ཀྱང༌། སྤྱི་ལོ་༡༦༨༢་ལོར་ལྷ་མིའི་རྣམ་འདྲེན་༸གོང་ས་༸རྒྱལ་མཆོག་ལྔ་བ་ཆེན་མོ་མཆོག་དགུང་གྲངས་༦༦་ཐོག་དགོངས་པ་གཞན་དོན་དུ་གཤེགས་པ་དང༌། དེ་རྗེས་སྐབས་དེའི་སྡེ་སྲིད་སངས་རྒྱས་རྒྱ་མཚོར་རྙོག་འཛིང་འགལ་རྐྱེན་སྣེ་མང་འཕྲད་པ་དང༌། རྒྱལ་དབང་དྲུག་པ་ཚངས་དབྱངས་རྒྱ་མཚོའི་མཛད་འཕྲིན་ལ་བར་ཆད་བྱུང་བ་སོགས་རིམ་གྱིས་ཕྱི་ནང་གི་འགལ་རྐྱེན་སྣེ་མང་གིས་གཞན་དབང་དུ་ཕྱིན་ཏེ། གཞུང་ས་མཆོག་ནས་ཀྱང་ཐ་གུ་སྣེ་ཤོར་གྱི་དཔེ་ལྟར་བོད་རྒྱལ་ཁབ་ཆེན་པོའི་མཐའ་མཚམས་ཁག་སྣང་མེད་དུ་འཇོག་དྲགས་པས་རང་རང་གི་ཐད་ནས་རང་ས་རང་སྲུང་མི་བྱེད་མཐུ་མེད་དུ་གྱུར་འདུག
ཨ་ལྕགས་འབྲིའི་དཔོན་རིགས་ཚོའི་མངའ་ཐང་ལ་འགྱུར་བ་ཕྱིན་པ་དང༌། ཨ་སྤོ་ལྡོང་གི་དཔོན་རིགས་རྣམས་ཀྱི་མངའ་ཐང་ཡར་དར་སྐོར།
མཁས་དབང་དམུ་དགེ་བསམ་གཏན་གྱིས་བརྩམས་པའི་བོད་ཀྱི་ལོ་རྒྱུས་ཤོག་གྲངས་༢༥༦པར། དཔོན་ཇུ་ནང་གིས་དམག་དྲངས་ཏེ། མགོ་ལོག་བཏུལ་ནས་མངའ་འོག་ཏུ་བསྡུས། དེ་ནས་བཟུང་མགོ་ལོག་གི་ཆབ་སྲིད་ལ་ཉམས་རྒུད་བྱུང་སྟེ། ར་མདོ་མ་གཏོགས་རྔ་བ་དང༌། འཛམ་ཐང་སོགས་རང་མགོ་རང་གིས་བཟུང༌། ཞེས་གསུངས་པ་ལྟར། དེ་རྗེས་རིམ་ཀྱིས་མགོ་ལོག་ཁག་གསུམ་གྱི་ཨ་ལྕགས་འབྲིའི་གདུང་རྒྱུད་ཀྱི་དཔོན་རིགས་ཚོའི་ཆབ་སྲིད་ལ་ཉམས་རྒུད་བྱུང་བ་དང༌། དུས་མཉམ་དུ་སྔར་ཕག་ཐར་གྱི་ལུང་བསྟན་ལྟར་མགོ་ལོག་རང་ཁོངས་ཀྱི་ཨ་སྤོ་ལྡོང་གི་རིགས་རྒྱུད་དབལ་ཤུལ་སྟག་སྐྱབས་ཀྱི་གདུང་རྒྱུད་དབལ་ཤུལ་དཔོན་རབས་ཚོའི་ཆབ་སྲིད་ཀྱི་མངའ་ཐང་ཆེར་རྒྱས་ཏེ། སྔ་དུས་མགོ་ལོག་ཁག་གསུམ་གྱི་དཔོན་རིགས་ཚོའི་ཆབ་འབངས་སུ་གྱུར་པའི་ལི་ཁོག གཙང་ཁོག གཡུ་ཁོག སྒེག་ཁོག་ཡན་ཆད་ནས་རྡོ་ཁོག བྱ་ཁོག གསེར་ཁོག འོམ་ཁོག སྙི་ཁོག ཟླ་ཁོག་སོགས་ལུང་ཆེན་ཕལ་ཆེ་བ་ཞིག་ལ་དབང་བསྒྱུར་ཏེ། སྡེ་མི་ཚང་ཁྲི་གཉིས་ལྷག་གི་བདག་ཉིད་ཅན་གྱི་དབལ་ཤུལ་དཔོན་ཚང་ཟེར་བ་དེ་བྱུང་འདུག་ལ། དེ་ལྟའི་ཡུལ་སྡེ་ཕལ་ཆེ་བ་དེ་སྔོན་ཨ་ལྕགས་འབྲིའི་རིགས་རྒྱུད་ཀྱི་མགོ་ལོག་ཁག་གསུམ་གྱི་ཆབ་འབངས་ཡིན་པ་དང༌། ཕྱིས་ཀྱི་གསེར་རྟའི་དབལ་ཤུལ་གྱི་དཔོན་རིགས་རྣམས་ཀྱང་སྔ་དུས་མགོ་ལོག་གི་མངའ་ཁོངས་ནས་ཡིན་པ་སོགས་རྒྱུ་མཚན་ཤེས་མཁན་ཚོས་དེང་དུས་ཀྱང་མགོ་ལོག་གསེར་རྟ་ཞེས་འབོད་པ་དང༌། ཕྱིས་ནས་དབལ་ཤུལ་དཔོན་རབས་ཚོའི་མངའ་འབངས་ཡིན་ཕྱིར་དབལ་ཤུལ་གསེར་རྟ་ཞེས་དང༌། མགོ་ལོག་དབལ་ཤུལ་གསེར་རྟ་ཞེས་སོགས་ཁྱད་པར་གང་ཡང་མེད་པའི་ཡོངས་གྲགས་ཀྱི་མིང་དེ་ལྟར་ཐོགས་པ་ཞིག་རེད། དེ་ཡང་དབལ་ཤུལ་དཔོན་ཚང་གི་དཔོན་རབས་ཚོར་གསེར་རྟའི་ཡུལ་ཁམས་ཡོངས་ཀྱིས་བླ་དཔོན་གཅིག་ལྕོགས་ཀྱི་འདུ་ཤེས་ཀྱིས་ཕྱག་དབང༌། ཕྱག་མདུད། མཇལ་ཁ་སོགས་སུ་ཐོབ་ཀྱིས་དད་པ་འཇོག་བཞིན་ཡོད་སྐོར་ནི་མཁས་དབང་ནམ་མཁའི་ནོར་བུའི་བྱང་འབྲོག་གི་ལམ་ཡིག་ནང་གསལ་ལྟར་རོ། །དེ་ལྟར་འབྱུང་དགོས་པའི་རྒྱུ་མཚན་ནི། དཔོན་རབས་དེ་དག་ནང་ཆོས་ཕྱོགས་ནས་མངོན་ཤེས་དང༌། གྲུབ་རྟགས་ཅན་གང་མང་ཞིག་རིམ་བཞིན་བྱུང་ཡོད་པ་དང༌། ཆབ་སྲིད་ཀྱི་ཕྱོགས་ནས་འབངས་ལ་བྱམས་བརྩེ་ཆེ་བ་དང༌། གཞུང་རྒྱུད་དྲང་ཞིང་ཐུགས་གཤིས་འཇམ་པ། མཁྱེན་དཔྱོད་ཀྱི་མངའ་བདག་ཤ་སྟག་བྱུང་འདུག་པ་དང༌། ཁོང་ཚོས་ལོ་བརྒྱ་ཕྲག་གསུམ་ལྷག་རིང་གསེར་རྟའི་ཡུལ་སྡེ་བསྐྱངས་ཤིང༌དེའི་རིང་མ་རབས་སྡིག་ལས་ཀྱི་རིགས་རྐུ་འཕྲོག་བཅོམ་གསུམ་སོགས་བཀག་སྡོམ་དང༌། རི་རྒྱ་ཀླུང་རྒྱ་བསྡམས་པ་དང༌། ཤིན་ཏུ་ཐལ་ཆ་ཆེ་བའི་ཉེས་ཅན་པ་ཡིན་ཡང༌ཐབས་མཁས་ཀྱིས་རྒྱུ་དངོས་སོགས་ཉེས་ཆད་གཅོད་རྒྱུ་ལས་གཞན་དུ་དབང་པོ་དམར་འདོན་མི་ཆོག་པ་དང་། མགོ་དང༌། ཡན་ལག་ཉིང་ལག་གཅོད་འབྲེག་མི་ཆོག་པར་མ་ཟད་ལུས་ཐོག་ནས་སྡུག་སྦྱོང་མནར་གཅོད་གཏང་མི་ཆོག་པའི་སྐོར་དང༌། བླ་གྲྭ་སེར་མོ་བའི་རིགས་ལ་སྐྱབས་གནས་དངོས་ཀྱི་འདུ་ཤེས་འཇོག་དགོས་པ་ལས་དག་རྒྱབ་སོགས་ཀྱི་ཆེད་མནའ་བསྒག་མི་ཆོག་པ་སོགས། དབལ་ཤུལ་དཔོན་ཚང་གི་ཁྲིམས་ཡིག་ནང་གཏན་འབེབས་ཀྱིས་ལག་བསྟར་འདེབས་བཞིན་ཡོད་པ་དང༌། དབལ་ཤུལ་གསེར་རྟའི་དཔོན་རབས་སོ་སོའི་རིང་ལ་མི་མང་ས་ནས་ཁྲལ་འུ་ལག་ཅུང་ཟད་ཀྱང་ལེན་རྒྱུའི་ལུགས་སྲོལ་གཏན་ནས་མེད་པ་སོགས་ཀྱང་མཁས་དབང་ནམ་མཁའི་ནོར་བུའི་བྱང་འབྲོག་གི་ལམ་ཡིག་ཏུ་གསལ་བ་ལྟར་རོ། །
མདོར་ན་བོད་ཆོས་རྒྱལ་གོང་མའི་སྐབས་ཀྱི་ལྷ་ཆོས་དགེ་བ་བཅུ་དང༌། མི་ཆོས་གཙང་མ་བཅུ་དྲུག་གི་ཁྲིམས་སྲོལ་དང་ཕྱོགས་ཐམས་ཅད་ནས་ཆ་འདྲ་བ་ཞིག་གི་སྒོ་ནས་རྒྱལ་སྲིད་བསྐྱངས་ཡོད་པ་དང༌། ཡུལ་སྡེའི་ནང་ཁུལ་འཁྲུགས་རྩོད་འགྲིག་མིན་སོགས་ཧ་ཅང་ཐལ་ཆ་ཆེ་བ་བྱུང་སྐབས་མཚམས་རེར་ཞིབ་དཔྱོད་པ་གཏང་རྒྱུ་དང༌། སྐབས་རེར་བཀའ་འགུག་དང༌། རང་མོས་ཅི་རིགས་ཀྱིས་དབལ་ཤུལ་དཔོན་ཚང་གི་རྒྱལ་སྒོར་ཕྱིན་ནས་འགྲིག་མཐུན་དང་། ལྷིང་འཇགས་གཏང་རྒྱུ་ལས། རྒྱུན་དུ་མི་མང་རྣམས་ཡ་རབས་ཚུལ་མཐུན་གྱིས་སྤྱི་ཚོགས་ཀྱི་འཚོ་བར་རོལ་བ་ལ་དཔོན་གྱི་ངོས་ནས་དེ་ལ་སྟངས་འཛིན་ཅི་ཡང་མེད་པར་མངའ་འབངས་ཀུན་རང་བསམ་རང་མོས་ཀྱིས་རང་དབང་ཞི་བདེར་གནས་ཆོག་པ་སོགས་ཀྱིས་ཡིན་འདུག
ལྡོང་དབལ་སེ་སྐྱབས་ནས་བརྒྱུད་མདོ་སྨད་མགོ་ལོག་གསེར་རྟའི་དབལ་ཤུལ་དཔོན་ཚང་གི་བྱུང་རབས།
དེ་ཡང་རུས་མཛོད་ཁག་ཏུ། ལྡོང་ཆེ་གཉན་ཅན་ཞེས་དབུ་འཕང་མཐོ། །ཞེས་དང༌། རི་རྩེ་མོ་གསུམ་དེ་ལྡོང་ལ་ཐོབ། །ལྡོང་ཞྭ་མགོ་མཐོ་བ་དེ་ནས་བྱུང༌། །ཞེས་རི་རྩེ་མོ་གསུམ་གྱི་དཔེ་ལྟར་ལྡོང་གི་རིགས་རྒྱུད་དབུ་འཕང་མཐོ་བར་གྲགས། དེ་ཡང་ཕུ་བོ་ལྡོང་དང་ཡུམ་མཆོག་འབྲི་སྣ་མ་ཞེས་པ་ལས་བྱུང་བའི་རིགས་ལ་ལྡོང་ཞེས་གྲགས་ཤིང༌། དེའི་མིང་གི་རྣམ་གྲངས་ལ་ཨ་སྤོ་ལྡོང་དང་ལྷ་ལྡོང་ཞེས་སོགས་ཡོད་པར་བཤད། དེ་ལ་དབྱེ་ན་དཀར་བོ་ལྡོང༌། ནག་པོ་ལྡོང་། ཁྲ་བོ་ལྡོང་། སྨུག་པོ་ལྡོང་སོགས་སུ་གྲགས་པའི་ལྡོང་རིགས་ལས་མཆེད་པའི་ལྡོང་ཤུལ་ཆེན་བཅྭོ་བརྒྱད་ཅེས་པ། དབལ་ཤུལ། འཕན་ཤུལ། ཕྱག་ཤུལ། རག་ཤུལ། མགོ་ཤུལ། ཧ་ཤུལ། མ་ཤུལ། ཉན་ཤུལ། ཕྱུག་ཤུལ། རུ་ཤུལ། ཚེ་ཤུལ། ཚོགས་ཤུལ། སྨན་ཤུལ། ཁྲོ་ཤུལ། རྟ་ཤུལ། ཁྱི་ཤུལ། ཆོས་ཤུལ། སྤང་ཤུལ་ཞེས་ཡོད་པའི་ནང་ཚན་དབལ་ཤུལ་ཞེས་པ་ནི་ལྡོང་དབལ་སེ་སྐྱབས་སམ། དབལ་ཆུ་སྐྱབས་ཀྱི་ཤུལ་དུ་ཡོད་པའི་གདུང་རྒྱུད་ལ་ཟེར་ཞིང༌། དེ་ཡང་ལྡོང་དབལ་སེ་སྐྱབས་ཀྱི་རྒྱུད་དུ། དབལ་ཤུལ་ཕུར་བ་སྐྱབས་སམ། དབལ་ཤུལ་ཕུར་བ་ཐར་རམ། མཚང་མིང་དུ་ལྡོང་མི་ནག་གུ་གི་ར་སྐད། ཅེས་པ་བྱུང་བ་དེའི་བུ་གེ་ལི་དང༌། གེ་ལི་ལ་བུ་བཞི་བྱུང་བ་གེ་རྩེ། གེ་རྒྱལ། གེ་འཕན། བནྡེ་སྐྱབས་སམ། བན་ཞར་བཅས་བཞི་བྱུང༌། བནྡེ་སྐྱབས་སམ། བན་ཞར་གྱིས་སྨྲ་རོང་ནག་ཏུ་ཞེས་པར་མཁར་བརྩིགས་ནས་བསྡད་པའི་དབལ་ཤུལ་མཁར་གསར་ཚང་ཐོགས་ཤིང༌། དེའི་བུ་དབལ་ཤུལ་གཡུང་དྲུང་དབང་ཞེས་པ་ནས་མི་རབས་འགའ་ཞིག་སོང་མཚམས་སུ། དབལ་ཤུལ་གཤེན་རབས་འཕན་ཞེས་པའི་མི་དཔའ་རྩལ་ཅན་ཞིག་བྱུང་བ་དེ་ལ་བུ་ཆེ་བ་དབལ་ཤུལ་ཁྲོ་ཁོ། འབྲིང་བ་བན་ཞར། ཆུང་བ་བཀྲ་ཡག་དང་གསུམ་བྱུང་བའི་གཉིས་པ་དབལ་ཤུལ་བན་ཞར་གྱིས་རྡོ་སྟོད་རྗེ་མདའ་ནང༌དང༌། ཡག་མདའ་ནང་གི་ས་ཆ་མགོ་ལོག་ལ་བསླངས་ནས་དེར་མཁར་གཞི་བཟུང་ནས་བསྡད་པ་དེའི་བུ་དབལ་ཤུལ་སྟག་ལྷ་སྐྱབས་ཡིན། སྟག་ལྷ་སྐྱབས་ཀྱིས་མགོ་ལོག་འབུམ་ཕྱུག་རྒྱལ་གྱི་སྲིང་མོ་ཆུང་མར་བླངས་པར་བུ་ཆེ་བ་སྟག་ལྷ་འཕན་དང༌། ཆུང་བ་འབུམ་ཕྱུག་རྒྱལ་གཉིས་ཡིན། མདོ་སྨད་ཆོས་འབྱུང་དུ་སྟག་ལྷ་འཕན་གྱི་རྒྱུད་པ་ཤོས་ནང་དུ་རུ་བ་བྱས་ནས་བསྡད་པའི་རྒྱུད་པ་གསེར་ཐར་དཔོན་རིགས་ཡིན་གསུངས་ཀྱང་། མགོ་ལོག་རུས་མཛོད་དུ་སྟག་ལྷ་འཕན་ལ་བུ་མེད། འབུམ་ཕྱུག་རྒྱལ་ལ་བུ་ཡོད། ཅེས་གསལ་བས་དེ་ལྟར་ན། འབུམ་ཕྱུག་རྒྱལ་གྱི་བུ་ཆེ་བ་བླ་མ་རྒྱལ་དང༌། ཆུང་བ་སངས་རྒྱས་འབུམ་གཉིས་ཡིན་ཞིང༌། འདི་གཉིས་ལ་དབལ་ཤུལ་བླ་སངས་གཉིས་ཀྱང་ཟེར། བླ་མ་རྒྱལ་གྱི་བུ་བླ་མ་སྐྱབས་ཡིན། བླ་མ་སྐྱབས་ཀྱིས་ཨ་བོས་བཟའ་ཞིག་བསུས་པར་བུ་ཆེ་བ་བསྟན་འཛིན་ནས་ཆུང་བ་དབལ་ཤུལ་ཤཱཀྱ་ཐར་བར་བུ་སྤུན་བདུན་ཡོད་ཅིང་ཨ་བཟའ་བུ་བདུན་དུ་གྲགས་སོ། །
རྩོམ་པ་པོ་ཧོར་གཙང་འཇིགས་མེད་ཀྱིས་བརྩམས་པའི་མདོ་སྨད་ལོ་རྒྱུས་ཆེན་མོའི་གླེགས་བམ་གཉིས་པའི་ཤོག་ངོས་༥༥༤་བའི་སྒང་ནས་མར་བརྩིས་པའི་ཐིག་ཕྲེང་༡༡་པར། རུས་མཛོད་དུ་བཤད་པ་ནི་སྔར་སྟག་ལྷ་འཕན་ལ་བུ་མེད་པའི་སྐབས་ཀྱི་གནས་ཚུལ་ཡིན་ལ། ཕྱིས་རུ་བ་ལོགས་སུ་བུད་དེ་རང་ལོ་ཞེ་དགུའི་སྟེང་བུ་སྐྱེས་པ་ཡིན་པས་ལོ་རྒྱུས་ལ་ཞིབ་གཟིགས་མ་གནང་བ་ཙམ་ཡིན་ནོ། །ཞེས་གསུངས་པ་ཤིན་ཏུ་མད་དེ། དབལ་ཤུལ་སྟག་ལྷ་འཕན་དགུང་ལོ་ཞེ་དགུའི་ཐོག་སྲས་དབལ་ཤུལ་ཤཱཀྱ་འབུམ་འཁྲུངས་འདུག་གོ །དབལ་ཤུལ་ཤཱཀྱ་ཐར་གྱི་བུ་རྟ་མགྲིན་ཡག དེའི་སྲས་མགོན་ལི། དེའི་སྲས་རབ་བསྟན། དེའི་སྲས་དབང་ཆེན་དང༌། དཀའ་ཐུབ་གཉིས་སོ། །དབང་ཆེན་གྱི་སྲས་ལྷ་སྲས་བསོད་ནམས་རྡོ་རྗེ་དང༌། དབལ་ཤུལ་མགོན་རྡོར་གཉིས། ལྷ་སྲས་བསོད་ནམས་རྡོ་རྗེའི་སྲས་དབལ་ཤུལ་ལྷ་སྲས་བསོད་ནམས་ནོར་བུ་དང༌། བསོད་མགོན། བསོད་རྒན་སྤྲུལ་སྐུ་དང༌། མགོན་དགྲ་རྣམས་ཡིན། ལྷ་སྲས་བསོད་ནམས་ནོར་བུའི་སྲས་དབོན་སྤྲུལ། མཁྱེན་ལོ། རིག་ལོ། དབལ་ཤུལ་དཔོན་བླ་བསོད་ནམས་སྙན་གྲགས་རྣམས་དང༌། དམེ་རྒྱལ་དཔལ་མགོན་འཕྲིན་ལས་རབ་བསྟན་ཡང་འབོས་པ་ཞིང་སྐྱོང་གི་བུ་ཐོབ་ཡིན་ཡང༌། དོན་ལ་དབལ་ཤུལ་ལྷ་སྲས་བསོད་ནམས་ནོར་བུའི་བུ་ཡིན་ཞེས་གསེར་རྟའི་ལོ་རྒྱུས་གསར་བསྒྲིགས་བློ་ལྡན་མིག་གི་བདུད་རྩིར་གསལ། གོང་གི་དབལ་ཤུལ་མགོན་རྡོར་གྱི་སྲས་དབལ་ཤུལ་བཀའ་སྡོད་མགོན་པོ་ཡིན། དེའི་སྲས་དབལ་ཤུལ་སྐལ་བཟང་མགོན། དེའི་སྲས་བོད་རབ་བྱུང་༡༥་བའི་མེ་འབྲུག སྤྱི་ལོ་༡༩༡༦་ལ་འཁྲུངས་ཤིང་། སྤྱི་ལོ་༡༩༥༩་ ལོར་རྒྱ་དམར་གྱིས་བཀྲོངས་པའི་དབལ་ཤུལ་བསྟན་འཛིན་མགོན་ནམ། དབལ་ཤུལ་རིག་འཛིན་དོན་གྲུབ། དེའི་སྲས་བོད་རབ་བྱུང་༡༦་པའི་ཆུ་སྦྲུལ། སྤྱི་ལོ་༡༩༥༣་ལོར་འཁྲུངས་པའི་ད་ལྟ་ཞལ་འཚོ་བཞུགས་དབལ་ཤུལ་ཚེ་སྒྲུབ་མགོན་དང༌། བོད་རབ་བྱུང་༡༦་པའི་ས་ཁྱི་སྤྱི་ལོ་༡༩༥༨་ལོར་འཁྲུངས་ཤིང་། དེང་ཞལ་འཚོ་བཞུགས་དབལ་ཤུལ་ཡེ་ཤེས་རྡོ་རྗེ་གཉིས་ཡིན།
གོང་གསལ་དབལ་ཤུལ་བསོད་ནམས་མགོན་གྱི་སྲས་དབལ་ཤུལ་ཆོས་སྐྱོང་མགོན་དང༌། དབལ་ཤུལ་པད་ཚུལ་གཉིས་ཡིན་ཞིང༌། མགོ་ལོག་དབང་ཆེན་མདོ་སྡེའི་དཔོན་རྒྱུད་ཆད་ནས་དཔོན་ས་སྟོངས་སོང་བར་བརྟེན། ཁོང་གཉིས་ཀྱིས་མགོ་ལོག་དབང་ཆེན་འབུམ་གྱི་དཔོན་ས་བསྐྱངས་ཡོད་པ་རེད། དེ་ཡང་མགོ་ལོག་དབལ་ཤུལ་གསེར་རྟ་དང༌། མགོ་ལོག་དབང་ཆེན་འབུམ་ཚང་གཉིས་མགོ་ལོག་ནང་ཚགས་ཡིན་པ་དང༌གཅིག ལོ་ངོ་བརྒྱ་ཕྲག་མང་པོའི་འབྲེལ་ལམ་དམ་ཟབ་གཞི་ལ་བཞག་ནས་དབང་ཆེན་འབུམ་ཚང་གིས་དཔོན་སར་གདན་འདྲེན་ཞུ་རྐྱང་དང༌། གསེར་རྟའི་དབལ་ཤུལ་དཔོན་ཚང་གིས་ཀྱང་དཔོན་སར་མངགས་རྐྱང་བྱས་པ་ཞིག་རེད།
སྙན་གྲགས་རྒྱ་བོད་ཧོར་གསུམ་དུ་ཁྱབ་པའི་དབལ་ཤུལ་འབུམ་སྐྱབས་ཡག་དང༌། མགོ་ལོག་ཚེ་རྒྱལ་ཕྱུག་དབོན་ཞང་གཉིས་ཀྱི་ངོ་སྤྲོད་སྙིང་བསྡུས།
འདིར་སྔོན་བྱུང་ལོ་རྒྱུས་ལ་གསལ་ཁ་ཡོང་ཕྱིར་གོང་དུ་དབལ་ཤུལ་གསེར་རྟའི་དཔོན་རྒྱུད་བྱུང་རབས་སྐབས་ཀྱི་དབལ་ཤུལ་འབུམ་ཕྱུག་རྒྱལ་གྱི་བུ་ཆེ་བ་བླ་མ་རྒྱལ་དང༌། ཆུང་བ་སངས་རྒྱས་འབུམ་གཉིས་ཀྱི་བྱམས་བརྩེ་དང༌། དྲང་བདེན་གྱི་ཁྲིམས་ལུགས་སོགས་ལ་དེང་སྐབས་ཀྱང་གསེར་རྟའི་མི་སྣ་རྒན་རིམ་པའི་ཁྲོད་ཀྱི་ངག་རྒྱུན་དུ་དབལ་ཤུལ་བླ་སངས་ཀྱི་ཁྲིམས་ཞེས་གྲགས་ཡོད་པར་མ་ཟད། ཕྱིས་ཀྱི་དབལ་ཤུལ་དཔོན་རབས་ཚོའི་ཁྲིམས་ལུགས་ཀྱང་དེར་གཞི་བཅོལ་ཡོད་པ་རེད། དབལ་ཤུལ་སངས་རྒྱས་འབུམ་གྱི་སྲས་ནི་དབལ་ཤུལ་འབུམ་སྐྱབས་ཡག་ཡིན།
དེ་ཡང་དབལ་ཤུལ་བསོད་ནམས་དར་རྒྱས་ཀྱིས་བརྩམས་པའི་གསེར་ཐལ་གྱི་ལོ་རྒྱུས་དང་སྲོལ་རྒྱུན། ཞེས་པ་མི་རིགས་དཔེ་སྐྲུན་ཁང་གིས་༢༠༠༦་ཟླ་༡༢་ནང་དཔར་བའི་ཤོག་ངོས་༣༧་པའི་ཐིག་ཕྲེང་༡༥་བར། གསེར་ཡུལ་ལ་དབལ་ཤུལ་བྱུང་རིམ། གསེར་རྟའམ་གསེར་ཐང་གི་ཕྱོགས་ཀྱི་དབལ་ཤུལ་ནི་གོང་དུ་བརྗོད་པའི་དབལ་ཤུལ་འབུམ་ཕྱུག་རྒྱལ་གྱི་བུ་ཆེ་བ་བླ་མ་རྒྱལ་དང༌། ཆུང་བ་སངས་རྒྱས་འབུམ་གཉིས་ཡིན། བླ་མ་རྒྱལ་གྱི་བུ་བླ་མ་སྐྱབས་ཡིན། སངས་རྒྱས་འབུམ་གྱི་བུ་འབུམ་སྐྱབས་ཡག་ཡིན། དབལ་ཤུལ་སངས་རྒྱས་འབུམ་དང༌། དབལ་ཤུལ་བླ་མ་སྐྱབས་གཉིས་ལ་ཚངས་པ་ཆེན་པོ་སོག་རྒྱལ་པོ་ཀུན་དགའ་དཱ་ཆིང་དང༌དགའ་ལྡན་ཨིར་དྷི་ནི་ཇུ་ནང་སོགས་ཀྱིས་བཀའ་ཡི་ལུང་གིས་ཆེད་དུ་བསྔགས་པ་དབལ་ཤུལ་བླ་སངས་གཉིས་ཞེས་ཆེ་བསྔགས་ཟུང་དུ་བསྩལ། ཁོང་གཉིས་ཀྱི་ཕྱི་ཁྲིམས་དང༌། ནང་ཁྲིམས་ཀྱི་ཁྲིམས་གཞུང་བཀོད་པ་ལ་དབལ་ཤུལ་བླ་སངས་ཀྱི་ཁྲིམས་ཞེས་གནའ་མིའི་ངག་རྒྱུན་དུ་ཡོད། ཅེས་པ་ལྟར་དང༌།
གོང་གི་ལོ་རྒྱུས་དུམ་བུ་འདི་དག་ཏུ་གསལ་བ་ནི། དབལ་ཤུལ་འབུམ་སྐྱབས་ཡག་དབོན་ཞང་གཉིས་ཀྱིས་སྐབས་དེའི་ཕྱི་རྒྱལ་བཙན་འཛུལ་བ་སོག་པོར་མགོ་མ་བཏགས་པར་བརྟེན། སོག་པོའི་བཙོན་ཁང་ནང་མནར་གཅོད་མྱངས་རབས་སོགས་སྙིང་བསྡུས་ཙམ་རེད། འོན་ཀྱང་གོང་དུ་ཁོང་གཉིས་ཐོག་མར་སོག་པོས་ཇི་ལྟར་བཟུང་རབས་མི་གསལ་བས། ཐོག་མར་སོག་པོས་ཇི་ལྟར་བཟུང་རབས་ཤེས་ན་གནད་དོན་དེ་ནི་རང་ཅག་བོད་མི་རིགས་ནང་རུལ་གྱི་འབྱུང་རྩར་ཐུག་པ་ཞིག་ཡིན་འདུག་པས་ང་ཚོའི་མི་རབས་གོང་མ་ཚོས་བྱེད་སྟངས་དེར། ཀློག་མཁན་ཚོ་ཞེ་མེར་ལངས་པ་ཞིག་དང༌། སྐྱི་གཡའ་བ་ཞིག་རང་བཞིན་གྱིས་ཡོང་ངེས་ཀྱང༌། སླད་ནས་རང་རེ་རྩམ་ཟན་བོད་མི་སྤྱི་བོ་གནམ་བསྟན་ཡོངས་ཀྱིས་རང་ཅག་གི་འདས་པའི་ལོ་རྒྱུས་ཀྱི་ཉམས་མྱོང་གཞིར་བཞག་སྟེ་ལེགས་སྤེལ་ཉེས་འགོག་གི་བསླབ་བྱ་གང་མང་ལེན་དགོས་པར་སྙམ། དེའི་ཕྱིར་དབལ་ཤུལ་འབུམ་སྐྱབས་ཡག་དབོན་ཞང་གཉིས་ཚུལ་ཇི་ལྟར་འཛིན་བཟུང་བཙོན་འཇུག་བྱས་པའི་སྐོར་ནི།
ཀུ་རོང་རྨུག་སངས་བནྡེ་འཇམ་དཔལ་བཟང་པོས་བརྩམས་པའི་ཆོས་རྒྱལ་སྡེ་དགེའི་རྒྱལ་རབས་ཉུང་ངུར་བསྡུས་པ་ངག་གི་ས་བོན་ཨུཏྤལ་ཆུན་པོ་ཞེས་བྱ་བ་ལག་བྲིས་ཤོག་ངོས་༢༨པའི་རྒྱབ་ངོས་ཐིག་ཕྲེང་༣པར། གད་ཐོག་ཚེ་རིང་མགོན་གྱི་བུ་གད་ཐོག་ཞང་སྐྱབས་ནི་དགྲ་སྟོབས་དཔུང་ཤུགས་འགྲན་དུ་མེད་པས་མཚོ་སྔོན་རྒྱལ་པོས་ལྦག(དབལ)ཤུལ་འབུམ་སྐྱབས་ཡག་ཟེར་བ་དགྲ་དཔའ་རྒོད་གླིང་རྒྱ་ཚ་འདྲ་ཞིང༌དེའི་སྐྱེ་བ་ཡིན་པར་གྲགས་པ་དེ་ལ་རྒྱལ་པོས་བཀའ་བཀྱོན་གནང་ནས་བཟུང་དགོས་དུས་བཟུང་མ་ཕོད་པས་གཉེར་བ་ཞང་སྐྱབས་ཀྱིས་བཟུང་ནས་སོག་པོ་ལ་སྤྲད་པས་རྒྱ་སོག་བོད་གསུམ་ལ་གྲགས་པ་ཁྱབ། ཅེས་གསུངས། ལོ་རྒྱུས་འདིར་མགོ་ལོག་ཚེ་རྒྱལ་ཕྱུག་བཟུང་རབས་གསལ་མི་འདུག་ཀྱང་གྲགས་ཆེ་བས་དབལ་ཤུལ་འབུམ་སྐྱབས་ཡག་ཅེས་བྲིས་པ་ལས། དབོན་ཞང་གཉིས་མཉམ་དུ་བཟུང་ནས་སོག་པོ་ལ་སྤྲད་ཡོད་པ་ནི་གོང་གསལ་ལོ་རྒྱུས་ཁག་ལས་དཔག་ནུས།
དབལ་ཤུལ་གསེར་རྟའི་ཡུལ་ཁམས་ཀྱི་ས་བབ་ཆགས་ཚུལ་དང༌། སྔོན་དང་ད་ལྟའི་གནས་སྟངས་སྤྱི་བཤད།
དེའི་ཕྱིར་སྔོན་གྱི་དབལ་ཤུལ་གསེར་རྟའི་ཡུལ་སྡེ་གང་མང་ཞིག་རྒྱ་དམར་གྱིས་བོད་ཡུལ་བཙན་བཟུང་བྱས་རྗེས། རྫོང་ཁག་གཞན་དང་གཞན་དུ་བཅད་བགོས་འདྲ་མིན་བྱས་ཡོད་པ་ནི་གོང་དུ་མདོར་ཙམ་བཤད་པ་ལྟ་བུ་ཡིན། ད་ལྟའི་གསེར་རྟ་རྫོང་གི་ཁོངས་སུ་སྔར་གྱི་གསེར་རྟའི་ཡུལ་སྡེའི་གནས་ཡུལ་རྡོ་ཁོག་དང༌། གསེར་ཁོག སྙི་ཁོག ཟླ་ཁོག་བཅས་ལུང་ཆེན་བཞི་ལས་གཞན་ཚུད་མེད། དེའི་ཕྱིར་ལུང་ཆེན་བཞིའི་ཆུ་བོ་བཞུར་རྒྱུན་ཇི་ཙམ་བར་གསེར་རྟའི་ཡུལ་སྡེས་ཁྱབ་མིན་ཇི་བཞིན་ཕྲན་གྱིས་ཚད་འཇལ་ཐབས་བྲལ་ཡང༌། སྤྱི་ལོ་༢༠༠༦་ལོར་དབལ་ཤུལ་བསོད་ནམས་དར་རྒྱས་ཀྱིས་བོད་ནང་བརྩམས་པའི་གསེར་ཐལ་གྱི་ལོ་རྒྱུས་དང་སྲོལ་རྒྱུན། ཞེས་པའི་དེབ་ཀྱི་ཤོག་ངོས་༣༦་པའི་ཐིག་ཕྲེང་༣་པར། དྭངས་བསིལ་གྱི་ཆུའི་ཐོན་ཁུངས་ཕུན་སུམ་ཚོགས་པ་ཞིག་སྟེ། ཆུ་ཆེན་བཞི་མཐའ་དབུས་ན་ཤར་མར་རྒྱུག་པ་དང་ཆུ་ཕྲན་ཡང་ཤིན་ཏུ་མང༌། གནས་སྡོད་བྱེད་པའི་ལུང་ཆུའི་རིང་ཚད་གསེར་ཆུའི་རིང་ཚད་སྤྱི་ལེ་༡༥༦་ཡས་མས་དང༌། རྡོ་ཆུའི་རིང་ཚད་སྤྱི་ལེ་༡༥༠་ཡས་མས། སྙི་ཆུའི་རིང་ཚད་སྤྱི་ལེ་༣༢༠་ཡས་མས། ཟླ་ཆུའི་རིང་ཚད་སྤྱི་ལེ་༨༥་ཡས་མས་ཡོད་པ་དེ་རྣམས་གནས་སྡོད་ལ་དབང་བའི་ཚད་ཡིན། རི་རྩེ་མཐོ་སྒང་གི་ངོས་ནས་མུའུ་༧༠༠་ནས་༩༠༠་བར་འབུར་ཡོད། ནུབ་བྱང་ནས་ཤར་ལྷོའི་རིང་ཚད་སྤྱི་ལེ་༤༠༠་ཡས་མས་སྔར་གྱི་སའི་རྒྱ་ཁྱོན་ཧ་ལམ་སྤྱི་ལེ་གྲུ་བཞི་མ་༩༣༨༧༌༦༧་ཡས་མས་རིའི་བརྒྱ་ཆ་༦༠་ཟིན། རི་མཚམས་ཐང་གི་བརྒྱ་ཆ་༢༠་ཟིན། རྒྱ་མཚོའི་ངོས་ནས་མཐོ་ཚད་མུའུ་༤༤༠༠་ནས་༤༩༠༠་བར་ཡིན། མཚོ་ངོས་ཆ་མཉམ་མཐོ་ཚད་༣༨༩༣༌༩་ཡིན། ཤིང་ནགས་རྒྱ་ཁྱོན་སྨིས་ཁྲི་༢༠༡༌༤༤་ཟིན། ཞེས་སོགས་བཤད་འདུག་པ་ཕལ་ཆེར་སོ་ན་གནས་པར་སྙམ། ས་དབྱིབས་ཆགས་ཚུལ་ཡང་སྙིའི་གཡག་མགོ་དཀར་པོ་འབྲོང་གི་མགོ་དང༌། གྲོགས་སྙིང་དཔའ་བོ་གཡུ་རྩེ་འབྲོང་གི་སྙིང༌། གསེར་སྨད་ཀྱི་སིལ་བོ་སིལ་དམར་འབྲོང་གི་རྔ་མ། རྡོ་སྨར་ཟླ་སྙི་བཞི་འབྲོང་གི་སུག་བཞིར་དཔྱད་པས་གསེར་རྟའི་ས་དབྱིབས་དེ་བྲེ་སེར་འབྲོང་གི་གཟུགས་སུ་ཡོད། ཅེས་དང༌། གསེར་སྟོད་ཀྱི་མགོན་པོ་འབྲོང་རི་སྨུག་པོ་ནི་འབྲོང་གི་མགོ་དང༌། དམ་ཅན་རྡོ་རྗེ་ལེགས་པའི་གནས་རི་འབྲོང་གི་སྙིང༌། གསེར་སྨད་ཀྱི་རྔ་ལ་གཡུང་དྲུང་སྟག་རྩེ་འབྲོང་གི་རྔ་མར་དཔྱད་ཚུལ་དང༌། གཞན་ཡང་འབྲོང་སྙིང་སྡེར་ནང་བཤམས་འདྲའི་གྲོགས་སྙིང་དཔའ་བོ་གཡུ་རྩེ། མདུང་ལ་བ་དན་བཏགས་འདྲའི་གསེར་སྟོད་ཀྱི་མགོན་པོ་འབྲོང་རི་སྨུག་པོ། ཁྲབ་ཅན་སྐེ་རགས་བཅིང་འདྲའི་ཁྲ་རྡུམ་རྡོ་རྗེ་འཕན་ཕྱུག རྨོག་ལ་སྒྲོ་འཕྲུ་བཙུགས་འདྲའི་གཡུ་བསེ་རྫ་རི་མདུང་རྩེ། གཡག་དཀར་འཕྲེད་ལ་འགྱིང་འདྲའི་སྙིའི་གཡག་མགོ་དཀར་པོ། སེང་གེ་གནམ་ལ་མཆོང་འདྲའི་ཤར་གྱི་སྟག་རྣ་གཟིག་རྣ། གཡུ་འབྲུག་དགུང་ལ་ཆས་འདྲའི་སྙི་གཞུང་དལ་འགྲོ་རིང་མོ་རྣམས་སའི་ཆེ་བ་བདུན་ཡིན། ཞེས་གནའ་མིའི་ངག་རྒྱུན་དུ་གྲགས།
གསེར་རྟའི་ལྷ་སྡེ་ཆགས་ཚུལ་རགས་བཤད།
དབལ་ཤུལ་གསེར་རྟ་ཚོ་མ་ལག་བཅྭོ་བརྒྱད། ཡང་ལག་ཉི་ཤུ་རྩ་ལྔ༌། ཚོ་ཕྲན་སུམ་ཅུ་སོ་གཉིས། ཞེས་གསེར་རྟ་རང་ས་ནས་དང༌། གཞན་དག་ནས་ཀྱང་ཤོད་སྲོལ་འདུག་ཀྱང་དེ་ནི་སྔོན་མའི་སྐབས་ཤིག་གི་གནས་སྟངས་གཞིར་བཟུང་ཏེ། ངག་རྒྱུན་ཙམ་ལས། དེང་སྐབས་དངོས་ཡོད་གནས་ཚུལ་ལ་ཚོ་མ་ལག་བཅྭོ་བརྒྱད་དང༌། ཡང་ལག་ཉི་ཤུ་རྩ་ལྔ༌དང་། ཚོ་ཕྲན་སུམ་ཅུ་སོ་གཉིས་བཅས་འདི་དང་འདི་ཞེས་ཁུངས་ལྡན་ངོས་འཛིན་རང་གཞན་སུས་ཀྱང་མི་ནུས། སྔོན་བྱུང་ལོ་རྒྱུས་སུ་སྐབས་ཤིག་ལ་ཚོ་མ་ལག་བཅྭོ་བརྒྱད་ཅེས་པ་བྱུང་ཡོད་པར་སྙམ། དོན་ལ་ད་ཡོད་ཚོ་སྡེ་ཁག་དང༌། འཐོར་ཞིག་དང༌། ཡུལ་གཞན་དུ་ཕྱིན་པ་བཅས་བསྡོམས་པས་ཚོ་མ་ལག་བརྒྱ་བརྐོར་བྱུང་ཡོད། དེ་ཡང་དགེ་རྩེ་ཚེ་རྡོར་གྱི་སྲས་དགེ་རྩེ་བསོད་རྒན་སྤྲུལ་སྐུ་གསེར་རྟའི་ཨ་བོས་སེ་ར་དགོན་པས་གསེར་ཁྲི་མངའ་གསོལ་གྱི་ཁྲི་འདོན་མཛད་སྒོར། དགེ་རྩེ་བསོད་རྒན་སྤྲུལ་སྐུའི་ཡབ་སྐབས་དེའི་དགེ་རྩེ་ཟླ་ཐར་མ་ཡོངས་ཀྱི་དཔོན་ཆེན་དགེ་རྩེ་ཚེ་རྡོར་ཕེབས་ཡོད་པ་དང༌། སྐབས་དེར་ཟླ་གསེར་གཉིས་ལ་ཡུལ་ཁའི་འཁྲུགས་ཆ་ཅི་ཆེ་འབྱུང་བཞིན་པའི་སྐབས་ཡིན་པར་བརྟེན། ཉིན་དེར་མཛད་སྒོར་ཆེད་དུ་ཆིབས་བསྒྱུར་བསྐྱངས་པའི་དབལ་ཤུལ་གསེར་རྟའི་དཔོན་ཆེན་དབལ་ཤུལ་དཔོན་བླ་བསོད་ནམས་སྙན་གྲགས་ཀྱིས་གསུང་བཤད་གནང་སྐབས་ཁོང་གིས། སྟོད་རྐྱང་འབྲོང་གི་ས་མན་ཆད་ནས་སྨད་འབྲུ་རིགས་ཀྱི་ས་བོན་འདེབས་ས་ཡན་ཆད་འབྲོག་སྦྲ་ནག་ཅན་གྱི་ཁྲི་སྡེ་དང༌། རོང་ཤིང་སྒོ་ཅན་གྱི་ཁྲི་སྡེ་བཅས་ངེད་དབལ་ཤུལ་དཔོན་ཚང་གི་མངའ་འབངས་ཡིན་སྐོར་དང༌། འོན་ཀྱང་དཔོན་རབས་གོང་མ་ཚོའི་སྐབས་སུ་བྱུང་མ་མྱོང་བའི་དཔོན་ཁོང་གི་སྐབས་འདིར་དཔོན་ལ་ས་སྡེ་དབང་མིན་གྱི་གནས་སྟངས་ཡང་འབྱུང་བཞིན་ཡོད་སྐོར་སོགས་གསུང་བཤད་གནང་བ་རྒན་རབས་པ་ཚོའི་ངག་ལ་འཇགས་འདུག་པ་ལྟར་རྒྱ་དམར་གྱིས་བོད་ལ་བཙན་འཛུལ་སྐབས་ཡས་མས་སུ་གསེར་རྟ་ལ་སྡེ་ཁྲི་སཀོར་གཉིས་ཡོད་པར་གྲགས།
དེ་ཡང་དབལ་ཤུལ་ཁག་གསུམ་ནི་གུར་དཀར་མོ་ལྟ་བུར་རྩི་བཞིན་ཡོད་ཅིང༌། དེ་དག་ནི་དབལ་ཤུལ་ཤོས་སྟོད་སྨད་གཉིས། དབལ་ཤུལ་ཆོས་སྐོར་སྟོད་སྨད་གཉིས། དབལ་ཤུལ་རོགས་བཟའ་སྟོད་སྨད་གཉིས་(དབལ་ཤུལ་རོགས་བཟའ་སྟོད་མ་དང༌ཞོ་རོགས་)བཅས་ཡིན། མདོ་སྨད་མགོ་ལོག་དབལ་ཤུལ་གསེར་རྟའི་དབལ་ཤུལ་དཔོན་ཚང་ནི་གསེར་རྟ་ཡོངས་ཀྱི་གུར་དཀར་མོའི་ཏོག་ལྟ་བུ། གུར་དཀར་མོའི་ཆོན་ཆེན་བཞི་ཞེས་པ་ནི། ༡ སྟོད་འབུམ་ཤུལ་ཤོག་དྲུག ༢ སང་སང་རི་ཐང་བདུན། ༣ མཆོག་ཚང་བྱང་ཕྱོགས་བདུན། ༤ བུ་ཆུང་ཚོ་བཞི་བཅས་ཡིན་པར་གྲགས། དེ་ཡང་སྟོད་འབུམ་ཤུལ་ཤོག་དྲུག་ཅེས་པ་ནི། འབུམ་ཤུལ་སྟོད་སྨད་གཉིས། སྟོང་ཟ་དང༌ཁྲོམ་ཟ་གཉིས། གོས་ཚ་དང་རོང་ཐ་གཉིས་བཅས་ཡིན། སང་སང་རི་ཐང་བདུན་ནི། སང་སང་ཁྱུག་ཤུལ། སང་སང་གསེར་སྟོད་མ། སང་སང་སྒ་འབྲོག སང་སང་རི་ནང་སང༌། སང་སང་རི་ཟ་ཚང༌། སང་སང་རྒྱུ་ཐལ་མ། སང་སང་གནམ་ཤུལ་དང་བདུན་ནོ། །མཆོག་ཚང་བྱང་ཕྱོགས་བདུན་ནི། མཆོག་ཚང་བྱ་ཐལ་མ། མཆོག་ཚང་སྙི་ཐལ་མ། མཆོག་ཚང་འོམ་ཐལ་མ། མཆོག་ཚང་འོན་ཟ། མཆོག་ཚང་ཁ་ཤུལ། མཆོག་ཚང་རྒྱ་ཕྱུག མཆོག་ཚང་རྒྱུ་ཚེར་མ་བཅས་སོ། །བུ་ཆུང་ཚོ་བཞི་ནི། རྟ་ཡག་ཆོས་གསུམ་འཕན་དང་བཞི། །ཞེས་པ་རྟ་ཁོ། ཡག་འེ། ཆོས་ཕྱུག འཕན་ནེ་བཅས་བཞི་ལས་བྱུང་བར་བཤད། དེ་ཡང་རྟ་ཁོའི་རྒྱུད་པ་ལ་རྟ་ཤུལ་ཞེས་དང༌། ཡག་འེའི་རྒྱུད་པར་ཡག་ཤུལ། འཕན་ནེའི་རྒྱུད་པར་འཕན་ཤུལ། ཆོས་ཕྱུག་གི་རྒྱུད་པ་ལ་ཆོས་ཤུལ་ཁག་གསུམ་ཞེས་དང༌། དེ་དག་ཀྱང་། བུ་ཆུང་བླ་རྒྱ། བུ་ཆུང་རུ་སར་མ། བུ་ཆུང་ཆུ་གར་མ་བཅས་ཡིན། རྟ་ཤུལ་ལ་གོང་འགབ་བར་གསུམ་སྟེ། རྟ་ཤུལ་གོང་མ། རྟ་ཤུལ་བར་མ་ཞེས་པ་ད་ལྟའི་གཏེར་སྟོན་སྒར་རུ་མའི་ཁོངས་སུ་ཐིམ་ཟིན། རྟ་ཤུལ་འགབ་མའམ་རྟ་ཤུལ་རུ་ཐལ་མ་རྣམས་སོ། །སྟུག་རྒྱ་རྟ་ཤུལ་གྱི་ཁོངས་སུ་གཏོགས་ཤིང༌། དེ་ལ་སྟུག་རྒྱའི་ཨར་སྒ་ལྷ་གསུམ་ཞེས་པ། སྟུག་རྒྱའི་ཨར་བོན། སྟུག་རྒྱའི་སྒར་སྐོར། སྟུག་རྒྱའི་ལྷ་སྐོར་གསུམ་ལས་སྟུག་རྒྱའི་ཨར་བོན་འཐོར་ཟིན། སྟུག་རྒྱའི་ལྷ་སྐོར་ནི་ད་ལྟ་རྔ་བ་ཁུལ་འཛམ་ཐང་རྫོང་ངམ་སྐ་མདའ་རྫོང་གི་ཁོངས་སུ་ཡོད། གོང་དུ་བཤད་པའི་ཁྲི་སྡེ་གཉིས་ཞེས་པའི་ནང་དུ་ར་སྐོར་ཁག་གསུམ། ལི་ཁོག་མ། རྩང་སྟོད་སྨད་གཉིས། གཡུ་ཁོག་ཚང༌། རྡོ་སྨད་དང་རྡོ་སྟོད་ཚང༌། ན་མདའ་ཚང་སོགས་བརྩིས་པས་ཁྲི་སྣ་འཐོར་ཞིག་ཡོད། ཁྱོན་གསེར་རྟའི་ལྷ་སྡེ་ཚང་མའི་མིང་གཤམ་གསལ་ལྟར། དབལ་ཤུལ་ཤོས་སྟོད་སྨད་གཉིས། དབལ་ཤུལ་རོགས་བཟའ་སྟོད་སྨད་གཉིས། དབལ་ཤུལ་ཆོས་སྐོར་སྟོད་སྨད་གཉིས། འབུམ་ཤུལ་སྟོད་སྨད་གཉིས། སྟོང་ཟ། ཁྲོམ་ཟ། གོས་ཚ། རོང་ཐལ། བླ་རྒྱ། ཁེས་སྐོར། དཀྱིལ་རུ་འགོ་བ། རྒྱམ་ཤུལ། འགོ་ཟ། མཆོག་ཟ། ཚེ་ཤུལ། སང་ཤུལ། ཆུང་ཡོས་སྟོད་སྨད་གཉིས། ཞོ་སང༌། དགེ་རྩེ་ཟ་སང༌། རྟ་ཤུལ་གོང་འགབ་བར་གསུམ། རྒྱ་ཤུལ། གེ་འཕན་རྡོ་དུག་རི་གསུམ་ཟེར་བ་གེ་འཕན་རྡོ་སྐོར་མ། དུག་ཚ། རི་ཤུལ་གསུམ། རྔ་ཟ། བག་འ་སྐོར་བ། སང་སང་། རཀྲཾ་བླ་རྒྱ། མཆོག་ཚང་བྱ་སྙི་འོམ་གསུམ་ནི་མཆོག་ཚང་བྱ་ཐལ་མ། མཆོག་ཚང་སྙི་ཐལ་མ། མཆོག་ཚང་འོམ་ཐལ་མ། འོན་ཟ། ཁ་ཤུལ། མཆོག་ཚང་སྨད་མ། ཁྱུག་ཤུལ། གསེར་སྟོད་མ། སྒ་འབྲོག གནམ་ཤུལ། རུ་ནང་ཚང༌། རུ་ཟ་ཚང༌། རྒྱུ་ཐལ་མ། ཚེ་བཟའ་ཚང༌། དོམ་ཆེན་མ། ཆུ་འཕོངས་མ། རྒྱ་ཕྱུག གནམ་མཚོ། ཡག་ཤུལ། འཕན་ཤུལ། རུ་སར་མ། ཆུ་གར་མ། བླ་རྒྱ། སྟུག་རྒྱའི་ཨར་སྒ་ལྷ་གསུམ་ཞེས་པ། སྟུག་རྒྱའི་ཨར་བོན། ལྷ་སྐོར། སྒར་སྐོར། རྡོ་འོང་མ། སྙག་གི་དབལ་སྐོར། ཞུག་སྐོར། ཨ་ཕང་རི་བཟའ་ཚང༌། གླིང་སྐོར། ཨ་བོས་མགོན་པོ་ཚེ་ལྡན་སྐོར་བ། ཨ་བོས་མ་སྐོར། ཨ་བོས་ལྗགས་ཐལ་མ། གནུབ་ཟུར་སྟོད་སྨད་གཉིས། རྡོ་ཀེར་མ། དབལ་ཤུལ་སྐ་བ་འགབ་ཞབས། དབལ་ཤུལ་རིག་འཛིན་འགབ་ཞབས་སོགས་དང་། སྟོང་བཟའ་ར་སྐོར་ཁག་གསུམ། ལི་ཁོག་མ། རྩང་སྟོད་སྨད་གཉིས། གཡུ་ཁོག་ཚང༌། དབལ་ཤུལ་སྒེག་ཐལ་མ། རྡོ་སྟོད་སྨད་གཉིས། ན་མདའ་ཚང་སོགས་ཡིན་པར་བཤད། གོང་གསལ་གྱི་ཚན་པ་འདི་ཡང་སང་སང་དུང་དཀར་དགོན་པའི་མཁན་སྤྲུལ་དགོང་ལོས་སྤྱི་ལོ་༡༩༨༩་ལོར་བོད་ནང་དུ་བརྩམས་པའི་དབལ་ཤུལ་གསེར་ཐར་གྱི་ལོ་རྒྱུས་བློ་ལྡན་མིག་གི་བདུད་རྩི་ཞེས་པར་གཙོ་བོར་ཁུངས་གཏུགས་ནས་བྲིས།
གསེར་རྟའི་ཡུལ་གྱི་དགོན་སྡེ་ཁག
སྲོང་བཙན་གྱི་བཙུན་མོ་ཀོང་ཇོ་བོད་དུ་ཕེབས་སྐབས་བཞེངས་པར་གྲགས་པ། མཐའ་འདུལ་ཡང་འདུལ་གྱི་ལྷ་ཁང་གི་གྲས་སུ་གཏོགས་པར་བཤད་པའི་འཕྲུལ་སྟེང་དགོན། རྡོ་གྲུབ་སྐུ་ཕྲེང་གསུམ་པ་འཇིགས་མེད་བསྟན་པའི་ཉི་མ་༡༨༦༥-༡༩༢༦ཞབས་ཀྱིས་བོད་རབ་བྱུང་༡༥་བའི་ལྕགས་འབྲུག་ལོ་༡༨༨༠་ལོར་བཏབ་པར་གྲགས་པའི་རྡོ་གྲུབ་ཆེན་དགོན་གཙང་ཆེན་དངོས་གྲུབ་དཔལ་འབར་གླིང༌། སྒོ་ཆེན་ཤེས་རབ་རིན་ཆེན་གྱིས་བཏབ་པའི་སྒོ་ཆེན་དགོན་པ་དེང་སྐབས་བྲག་མགོ་རྫོང་ཁོངས་སུ་ཡོད། ད་ལྟ་འཛམ་ཐང་རྫོང་ཁོངས་ཀྱི་ཤུག་ཆུང་དགོན་པ། ད་ལྟ་འཛམ་ཐང་རྫོང་གི་ཁོངས་ཀྱི་གཡུ་ཐོག་དགོན་པ། རབ་བྱུང་༡༠་ནང་སྔགས་འཆང་ཨ་མགོན་གྱིས་བཏབ་པར་གྲགས་པའི་འཁོར་ལོ་གདོང་དགོན་པ། སང་སང་དབོན་པོ་ཐེག་མཆོག་རྡོ་རྗེས་བོད་རབ་བྱུང་༡༥་ཤིང་སྦྲུལ་སྤྱི་ལོ་༡༩༠༥་ལོར་བཏབ་པའི་རི་ནང་དགོན་པ། གླིང་བཞག་ཨོ་རྒྱན་ལྷུན་གྲུབ་ཀྱིས་རབ་བྱུང་༡༣་པའི་མཇུག་ཏུ་གཞི་ཆེན་དགོན་པའམ། གཞི་ཆེན་མཁར་དམར་གླིང་བཏབ་པར་གྲགས་ཀྱང་། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་རབ་བྱུང་༡༢་པའི་ནང་བཏབ་པར་བཤད་པས་དཔྱད་དགོས། དགོན་འདི་ད་ལྟ་དཀར་མཛེས་རྫོང་ཁོངས་སུ་ཡོད། ཁམས་གཙང་གཏེར་སྟོན་ཞེས་པས་བོད་རབ་བྱུང་༡༥་ནང་བཏབ་པའི་འབྲོང་རི་དགོན། རབ་བྱུང་༡༥་ནང་གཡུ་ཁོག་བླ་མ་ཆོས་དབྱིངས་རང་གྲོལ་གྱིས་བཏབ་པའི་ཡག་འེའི་སྒར། འདས་རྒན་སྟོན་འདྲེས་ཀྱིས་བོད་རབ་བྱུང་༡༦་པའི་ལོ་རབས་༤༠་བའི་ནང་བཏབ་པའི་ཁང་དམར་ན་མདོ་དགོན། ལྕགས་ཀོང་བདུད་འཇོམས་རྡོ་རྗེ་༡༨༣༥-༡༩༠༣་ཞབས་ཀྱིས་བོད་རབ་བྱུང་༡༥་བ་ཤིང་ལུག་༡༨༩༥་ལོར་བཏབ་པའི་ཨོ་རྒྱན་བསམ་ཡས་ཆོས་འཁོར་གླིང་ངམ་བརྡར་ཚང་རླུང་ཤར་དགོན། ལྕགས་ཀོང་བདུད་འཇོམས་རྡོ་རྗེས་བོད་རབ་བྱུང་༡༥་བའི་ལྕགས་འབྲུག་སྤྱི་ལོ་༡༨༨༠་ལོར་བཏབ་ཅིང་། ཕྱིས་སུ་རབ་བྱུང་༡༦་པའི་ལྕགས་སྤྲེལ་སྤྱི་ལོ་༡༩༨༠་ཙམ་ནས་མཁན་ཆེན་འཇིགས་མེད་ཕུན་ཚོགས་འབྱུང་གནས་༡༩༣༣-༢༠༠༤་ཞབས་ཀྱིས་ཉམས་གསོ་གནང་བའི་བླ་རུང་ལྔ་རིག་ནང་བསྟན་སློབ་གླིང༌། བླ་མ་རིག་འཛིན་ཉི་མས་ཕྱག་བཏབ་མཛད་པའི་རྡོའི་ཙོང་ཤར་དགོན། གཞི་ཆེན་དབོན་སྤྲུལ་གྱིས་བོད་རབ་བྱུང་༡༧་པའི་ཤིང་ཕག་སྤྱི་ལོ་༡༩༩༥་ལོར་བཏབ་པའི་འབུམ་བརྩིགས་དགོན། དེང་སྐབས་འཛམ་ཐང་རྫོང་ཁོངས་ཀྱི་དགོན་གོང་མ་བཀྲ་ཤིས་ཆོས་གླིང༌དང་། འོག་མ་རྟག་བརྟན་དགོན། བག་གདོ་དགོན། རྡོ་སྨད་མཁར་འཛི་ལུང་དགོན། ན་མདའ་གསང་སྔགས་ལུང་བསྟན་དགོན་སོགས་སྔོན་ཆད་གསེར་རྟའི་ཁོངས་གཏོགས་ཡིན་འདུག
དེ་བཞིན་བློ་ལྡན་མིག་གི་བདུད་རྩིའི་ཤོག་ངོས་༡༤༦་པའི་ཐིག་ཕྲེང་༤་བར་རང་རྫོང་གི་གནམ་མཚོ་མའི་དགོན། རྦ་སྡེ་དགོན། ཨ་བོས་ལི་ཤུལ་གྱི་དགོན། ཀླས་ཡག་དགོན། དགུ་གདོང་དགོན་རྣམས་ཀྱང་སྔོན་གསེར་ཐར་གྱི་དགོན་ཡིན་ཡང་ད་ལྟ་ཁང་ཤུལ་ལ་བདག་པོ་མེད་པར་གྱུར་ཟིན་ཏོ།།ཞེས་གསལ་བ་དང་།
ཡང་བློ་ལྡན་མིག་གི་བདུད་རྩིའི་ཤོག་ངོས་༡༥༢་པའི་ཐིག་ཕྲེང་༢་པར། གོང་གསལ་དགོན་པ་ཁག་གི་ནང་ནས་སྔོན་ཆད་གསེར་ཐར་མིན་པའི་ལྷ་རྩེ་དགོན། བག་སྟེང་དགོན། རྒྱ་གདོང་དགོན། དབུ་ཚབ་དགོན། དཀྱིལ་སྔོན་དགོན། འཕྲུལ་སྟེང་ལྷ་ཁང་རྣམས་དམངས་གཙོ་བཅོས་བསྒྱུར་བྱས་རྗེས་གསེར་ཐར་ལ་ཁ་སྣོན་བྱས་པ་ཡིན། ཞེས་གསལ་བ་ལྟར་རོ། །
སེ་རའི་རིན་ཕྲེང་ཚང་གིས་དབལ་ཤུལ་དཔོན་སྐལ་བཟང་མགོན་པོ་ལ་བསྩལ་པའི་བསླབ་བྱ།
གཞན་ཡང་དགྲ་གཉེན་བར་མ་ཐམས་ཅད་དགེ་བཅུའི་ཁྲིམས་ལ་འགོད་དགོས་སྙམ་པའི་ཀུན་སློང་བཅོས། རང་བཞིན་དྲང་ཞིང་བློ་གཟུ་བོར་གནས་པའི་བློན་པོ་དང་འགྲོགས་ནས་དེ་ལ་བློ་འདྲི་དགོས། རང་ཨུ་ཚུགས་ཆེ་ན་མི་བཟང༌། ངོ་བསྟོད་ངོ་དགའ་བྱེད་མཁན་དེ་ལ་བློ་རྩེ་ཆེར་གཏད་རྒྱུ་མེད། གཞན་གྱིས་ངན་སྨྲས་དང་སྐྱོན་གྱི་རིགས་ཐམས་ཅད་གོ་ཡང་ཞུ་མི་སྤོབས། གང་ཡག་ཡག་པོ་དེ་ཞུ་འདུག་པ་རེད། ལྐོག་ཁ་བཙད་པོ་ལའང་གཏོང་ཟེར་བ་ལྟར་ལྐོག་ནས་ངན་བརྗོད་མཁན་དང་བཟང་བརྗོད་མཁན་ལ་མང་ཉུང་མེད། བཤད་ཚད་མི་བདེན། ཁ་ནས་ཡག་པོ་བཤད་ཀྱང་ཁོག་ན་དེ་ཙམ་དགའ་མི་དགའ་མངོན་ཤེས་མེད་ན་མི་ཤེས་པས་ངོ་བསྟོད་ལྟ་བུ་དེ་ལ་ཐུགས་ཧ་ཅང་དགའ་མི་ཉན། ཤ་ཚ་བ་སྙིང་ཉེ་བ་རེ་གཉིས་ཀྱིས་མཚང་དམར་འདོན་འདྲ་བ་རེ་ཞུ་མཁན་ཡོད་ན་ཐུགས་ཟུར་ལ་མི་ཕོག་པར་དེས་བཤད་པ་དེ་བདེན་མི་བདེན་ཐུགས་དཔྱད་བཏང་ནས་གོ་བ་ལེན་ཤེས་ན་མཁས་པ་ཡིན། བསོད་ནམས་ཅན་གྱི་རིགས་དེ་ཚོ་སུ་ཡིན་ཡང་གཏམ་གང་བཤད་པ་དེ་ཐོག་ཏུ་ཁེལ་བ་དང༌། ལས་གང་བསྒྲུབ་པ་དེ་བསམ་དོན་ལྟར་འགྲུབ་པ་རེ་ཞིག་གི་བར་ཡོད་པ་འདྲ་བར་འདུག་ཀྱང་སྙིང་པོ་མེད། དེ་ལ་དམིགས་ནས་ང་རྒྱལ་སྐྱེ་མི་ཉན། ང་རྒྱལ་འདི་ཚེ་རབས་ཐམས་ཅད་ལ་རིགས་དམན་པ་བྲན་གྱི་རིགས་སུ་སྐྱེ་བའི་རྒྱུ་ཡིན། བསོད་ནམས་ལྡན་པའི་མི་ཡི་བསམ་པ་ཐམས་ཅད་འགྲུབ། །ཅེས་གསུངས་པ་ལྟར་བྱ་བ་གལ་ཆེན་རེ་བསྒྲུབ་ན་གཙོ་བོ་དཀོན་མཆོག་གསུམ་ལ་མཆོད་པ་ཕུལ་ལ་སྐྱབས་འགྲོ་བྱས་ནས་བསྒྲུབ་ན་རབ་ཅིག་འགྲུབ། ཞོར་ལ་མགོན་པོ་སོགས་ལའང་འཕྲིན་བཅོལ་བྱས་ན་བཟང༌། གལ་ཏེ་བསམ་དོན་ལྟར་མ་འགྲུབ་ཀྱང་དཀོན་མཆོག་ལ་ཡིད་ཆད་མི་ཉན། འགྲུབ་ཀྱང་དོན་མེད་པ་ཞིག་ཡིན་ལས་ཆེ། དཀོན་མཆོག་གསུམ་མི་བསླུ་བ་རེད་བསམ་དགོས། བསོད་ནམས་ཟད་པའི་ཚེ་ན་བསམ་དོན་ལྟར་མི་འགྲུབ་པ་མང་པོ་འོང་བར་གསུངས་པས་དེ་ལྟར་བྱུང་ན་སྟབས་གཟབ་དགོས། དེ་འཆི་ལྟས་ཡིན་ཟེར་དར་བས་མོ་ལྟ་རྩིས་འདེབས་གལ་ཆེ། སྐུ་རིམ་རིམ་གྲོ་གལ་ཆེ། མི་སུ་ཡིན་ཡང་རང་གི་དབང་དུ་འགྱུར་བར་ངེས་ན་བཙན་པོའི་གཉའ་ནོན། གཉོམ་ཆུང་གི་ཟེ་འཐེན་བྱེད་པ་གལ་ཆེ་བས་དྲང་པོའི་ལམ་དུ་གཏོང་ཐབས་ལ་ཐུགས་རྩེ་གཏད་དགོས། གལ་ཏེ་དབང་དུ་མི་འདུ་བར་ཤེས་ན་ཨུ་ཚུགས་མཐའ་སྐྱེལ་མི་གནང་བར་ཐབས་མཁས་པའི་སྒོ་སྣ་ཚོགས་ནས་བསྡུ་དགོས་རིགས་ཀྱང་ཡོད། རང་ཡན་ཆད་ཀྱི་དབང་ཆེན་ཚོ་ལ་སྟབས་ཡག་ཉེས་ཆེ་བས་སྟབས་གཟབ་དགོས། འཐེན་ལྷོད་མ་ཤེས་ན་ཉེས་ཁ་ཆེན་པོ་འོང་ངེས་ཡིན་པ་གཞན་ཚོ་ལ་བལྟས་ན་ཤེས། མདོར་ན་དགྲ་སྡེ་ཟིལ་གྱིས་གནོན་པའི་དཔའ་རྩལ་དང༌། མངའ་འབངས་ཆོས་བཞིན་སྐྱོང་བའི་བྱམས་བརྩེ་ཟེར་བ་རྒྱལ་པོའི་ལུགས་སྲོལ་ཡིན་ཀྱང༌། རང་རེའི་དཔོན་སྔ་མ་ཚོ་ཆོས་རྒྱལ་ཤ་སྟག་ཡིན་པས་ཆོས་མིན་གྱི་ལས་མང་པོའི་མགོ་མི་འཛིན་པས་དེ་ལུགས་བྱས་ན་བཟང་སྙམ་པ་ཤར། མདོར་ན་ཚེ་ཐུང་དགུན་ཉི་ལྟ་བུ་འདི་ལ་སྐྱིད་ཀྱང་སྐྱིད་ཁོམ་སྡུག་ཀྱང་སྡུག་ཁོམ་ཆེན་པོ་མེད། ལོ་གཉིས་གསུམ་ཙམ་ནས་བྱ་བཞག་ཕལ་ཆེར་འགྱུར་འགྲོ་བ་རེད། བསམ་པའི་མཐའ་མ་བསམ་པ་ཞིག་གིས་སྡུད་འགྲོ་བ་རེད། ཕུན་སུམ་ཚོགས་པ་ཐམས་ཅད་རྒུད་འགྲོ་བ་ཡིན་པས་དལ་འབྱོར་ཐོབ་པ་དོན་ལྡན་རེ་བྱས་ཏེ། འཆི་ཁ་སྐྲག་མི་དགོས་པའམ་མི་འགྱོད་པ་རེ་འོང་ཐབས་ཐུགས་ལ་ཟུངས། ཞེས་ས་སྐྱོང་མིའི་དབང་པོ་དབལ་ཤུལ་སྐལ་བཟང་མགོན་པོ་ལ་རིན་ཕྲེང་སྐྱེ་མིང་བས་སྙན་བསྐུལ་ཕུལ་བ་ལགས། དགེའོ། ། སརྦ་མངྒ་ལཾ།
ཞེས་གོང་གསལ་བསླབ་བྱ་འདི་སེ་རའི་རིན་འཕྲེང་རིན་པོ་ཆེས་དབལ་ཤུལ་སྐལ་བཟང་མགོན་པོས་ཞུས་ངོར་བསྩལ་པ་ཞིག་ཡིན་འདུག དབལ་ཤུལ་སྐལ་བཟང་མགོན་པོ་ནི་སྤྱི་ལོ་༡༩༥༩་ལོར་གཡུལ་འཁྲུགས་སར་རྒྱ་དམར་གྱིས་བཀྲོངས་པའི་དབལ་ཤུལ་བསྟན་འཛིན་མགོན་ནམ་དབལ་ཤུལ་རིག་འཛིན་དོན་གྲུབ་ཀྱི་ཡབ་རེད། ལུགས་གཉིས་བླང་དོར་སྟོན་པའི་བསླབ་བྱ་འདི་དབལ་ཤུལ་སྐལ་བཟང་མགོན་པོ་ཡན་ཆད་ཀྱི་གསེར་རྟའི་དཔོན་རབས་ཚོའི་རྒྱལ་ཁྲིམས་བསྐྱངས་པའི་ལུགས་སྲོལ་ཕལ་ཆེར་སོར་བཞག་བསྩལ་པ་ཞིག་ཡིན་འདུག་སྟབས། དབལ་ཤུལ་གསེར་རྟའི་ལོ་རྒྱུས་ལ་ཕྱོགས་ཡོངས་ནས་ཉམས་ཞིབ་གནང་མཁན་གཟུར་གནས་རྣམ་དཔྱོད་ཅན་དག་ལ་ཕན་ཆེད། རིན་འཕྲེང་གསུང་འབུམ་ནས་འདིར་ཟུར་འདོན་ཞུས།
སྤྱི་ལོ་༡༩༥༩་ལོའི་བར་གྱི་དབལ་ཤུལ་གསེར་རྟའི་གནས་བབ་དང༌། རྒྱ་དམར་ནག་གིས་གསེར་གྱི་ཆོ་ལོ། ཐོབ་གོ་ས་དངུལ་ལོར་བཅས་ཀྱིས་བསླུ་འབྲིད་མ་ནུས་པའི་དབལ་ཤུལ་གསེར་རྟའི་དཔོན་རིགས།
དེ་ཡང་༧གོང་ས་མཆོག་གི་ཞལ་ནས་བོད་ཤར་ཕྱོགས་ཀྱི་འགའ་རེ་ནི་སྔོན་མ་བར་ལམ་ནས་ཁྲིམས་མགོ་རང་བཙན་གྱི་ཟོལ་གྱིས་གནས་ཡོད་པ་རེད། ཅེས་གསུངས་པ་ལྟར་ཕྱི་ལོའི་དུས་རབས་༡༧་པའི་དཀྱིལ་ཙམ་ནས་མགོ་ལོག་ཁག་གསུམ་གྱི་འབྲི་རིགས་ཀྱི་དཔོན་རྣམས་ཀྱི་ཆབ་སྲིད་ཀྱི་མངའ་ཐང་ཇེ་ཞན་དུ་ཕྱིན་པ་ནས་སྤྱི་ལོ་༡༩༥༩་བར་དུ་མདོ་སྨད་མགོ་ལོག་དབལ་ཤུལ་གསེར་རྟ་ལ་མཚོན་ན་ཁྲིམས་མགོ་རང་བཙན་གྱི་ཡུལ་ཁམས་ཞིག་ཡིན་པ་རེད། སྤྱི་ལོ་༡༩༤༥་ཡར་སྔོན་དུ་གོ་མིན་ཏང་གིས་དབལ་ཤུལ་གསེར་རྟའི་དཔོན་པོ་ཚོར་འབྲེལ་ལམ་འཛིན་ཐབས་སྒོ་གང་ས་ནས་ལན་མང་བྱས་སྐབས་དེ་དག་གི་དབལ་ཤུལ་གསེར་རྟའི་དཔོན་རིགས་ཚོས་མོས་མཐུན་བྱས་མི་འདུག དེ་རྗེས་སྤྱི་ལོ་༡༩༤༩་ཚུན་ཆད་ནས་རྒྱ་དམར་གུང་ཁྲན་གྱིས་བོད་སར་བཙན་འཛུལ་སྐབས། གུང་ཁྲན་གྱིས་ཀྱང་སྐབས་དེའི་དབལ་ཤུལ་གསེར་རྟའི་དཔོན་ཆེན་དབལ་ཤུལ་བསྟན་འཛིན་མགོན་ནམ། དབལ་ཤུལ་རིག་འཛིན་དོན་གྲུབ་ལ་ཞི་དྲག་ཚ་འཇམ་སྣ་ཚོགས་ཀྱིས་རྒྱ་ནང་ལ་མགྲོན་འབོད་དང༌། འབྲེལ་ལམ་འཛིན་ཐབས་བྱས་ཀྱང་ཁོང་གིས་ང་རྒྱ་ཡུལ་ལ་ཡོང་དགོས་དོན་མེད། ང་ལ་ཟླ་ཕོག་དང༌། ཐོབ་གོ་ས་ཅི་ཡང་ཁྱེད་ཚོས་སྤྲད་དགོས་དོན་མེད། ཁྱེད་ཚོ་ཡང་ང་ཚོའི་ས་ཐོག་ལ་ཡོང་དོན་ཡོད་པ་མ་རེད་ལ་ཡོང་ཡང་མི་ཆོག ཅེས་ཨུ་ཚུགས་མཐའ་བསྐྱལ་དང༌། ཐབས་བརྒྱ་བྱུས་སྟོང་གིས་གསེར་རྟ་ས་ཆར་རྒྱ་དམག་འགོག་ཐབས་སུ་མཐའ་གཅིག་ཏུ་བརྩོན་པར་མཛད་རབས་ནི་མདོ་སྨད་མགོ་ལོག་དབལ་ཤུལ་གསེར་རྟའི་དམངས་ཁྲོད་ལ་ད་བར་ཡོངས་གྲགས་ཤིག་ཡིན།
དབལ་ཤུལ་གསེར་རྟའི་ཁྲིམས་དང༌། ཁྲིམས་གཏམ།
དབལ་ཤུལ་གསེར་རྟའི་ཡུལ་གྲུ་འདི་ན་རྒྱལ་ཁྲིམས་བཙན་པོ་མི་བཟོད་པ་ཡང་མེད་ལ། དྲག་ཞན་ལ་ལྟོས་ནས་རྡུང་རྡེག་བཅོམ་འཕྲོག་གསོད་གཅོད་སོགས་ཁྲིམས་མེད་ལུགས་མེད་ཀྱི་རྗེ་འབངས་ཤིག་ཀྱང་མིན། འོ་ན་རྗེ་ཡིས་འབངས་སྐྱོང་སྟངས་དང་འབངས་ཀྱིས་རྗེ་བཀུར་སྟངས་རྗེ་འབངས་བར་གྱི་འབྲེལ་བ་ཇི་ལྟར་ཡིན་ཞེ་ན། གཅིག་མཚུངས་ཀྱིས་དང་ལེན་བྱེད་པའི་ཁྲིམས་སམ་སྲོལ་རྒྱུན་ལ་ཁྲིམས་བཞི་འགུགས་བརྒྱད་དང་ཇག་བུ་རྟའི་འགྲོ་སྡུད། ཁྲལ་ཨ་རིའི་རྫུས་སྒྲིག སྐྱ་ལོ་སྔོ་ཁྲིམས། ཇག་རྒྱ་རྔོན་ཁྲིམས། དཔོན་གྱིས་སྡེ་དང༌། སྡེ་ཡིས་དཔོན་ལ་གཅིག་ཕན་གཅིག་རོགས། གོང་མར་གུས་བཀུར། འོག་མར་བྱམས་སྐྱོང༌། མཆོད་འབུལ་སྦྱིན་གཏོང༌། འདོན་སྒྲུབ་མཆོད་བསྟོད། དགེ་སྒྲུབ་སྡིག་སྤོང་སོགས་ཀྱི་ཁྲིམས་སམ་སྲོལ་རྒྱུན་ཡོད། སྡེ་དཔོན་རྣམས་ལ་ཆེ་འགྱིང་ང་རྒྱལ་མེད་ལ་བྱམས་སྐྱོང་ཞི་བདེའི་ཆབ་སྲིད་ཀྱི་ཐབས་ཤེས་འདོན་པར་འབངས་ཀྱིས་ལྷ་ཁྲིམས་ཞེས་བཏགས་ཏེ་དབལ་ཤུལ་དཔོན་ནི་མགོན་པོ་འབྲོང་རིའི་ལྷ་སྲས་ཡིན་ཟེར་ཏེ། ཆོས་ལུགས་ལྟར་དཔོན་ལ་བླ་སྤྲུལ་གྱི་འདུ་ཤེས་བཟུང་ནས་སྐྱབས་འཇུག་དང་མཆོད་གནས་བྱེད་པ་ལུང་བསྟན་ཞུ་བ། གསོལ་བ་འདེབས་པ་སོགས་ཀྱི་ལུགས་སྲོལ་ཆགས་ནས་རྗེ་འབངས་བར་གྱི་འབྲེལ་བ་དགེ་ཞིང་ལེགས་པས་རྗེ་ཡི་སྲིད་དབང་ཡུན་རིང་དུ་བརྟན་པ་བྱུང༌།
གསེར་འབྲོག་གི་ཁྲིམས་གཏམ།
གོང་གསལ་དབལ་ཤུལ་གསེར་རྟའི་ཁྲིམས་དང༌། ཁྲིམས་གཏམ་ཞེས་པའི་ཚན་པ་འདི་གཉིས་དབལ་ཤུལ་བསོད་ནམས་དར་རྒྱས་ཀྱིས་བརྩམས་པའི་གསེར་ཐལ་གྱི་ལོ་རྒྱུས་དང་སྲོལ་རྒྱུན་ཞེས་པའི་དེབ་ནས་ཟུར་འདོན་ཞུས།
གསེར་རྟ་མི་མང་གིས་བཙན་རྒོལ་རྒྱལ་སྐྱོབ་ཀྱི་ལས་འགུལ།
དབལ་ཤུལ་གསེར་རྟའི་ལྷོ་མཐའི་འགག་སྒོ་ནས་མ་ཁོག་པར་ཏྲེ་ཧོར་བྲག་མགོ་ཕྱོགས་ནས་རྒྱ་དམར་བཙན་འཛུལ་བ་གསེར་རྟ་ས་ཆར་ཐོག་མར་སླེབས་པ་དང༌། སྐབས་དེར་རྒྱ་སྣེ་ཁྲིད་ཡོང་མཁན་གྱི་གཙོ་བོ་ཡང་སྔོན་ར་སྟག་ནང་འཁྲུག་གི་དུས་སུ་སེ་ར་བྱེས་པ་གྲྭ་ཚང་གི་མཁན་པོ་ཞིག་བོད་གཞུང་ལ་ངོ་ལོག་ནས་རྒྱ་ནང་དུ་ཕྱིན་པའི་སེ་རའི་མཁན་པོ་ངག་དབང་རྒྱལ་མཚན་ཟེར་བ་དེ་ཡིན་པར་གསེར་རྟ་ས་ཆ་ཕལ་ཆེ་བར་གྲགས་ཤིང༌། མཁན་པོ་དེས་གོས་ཆེན་གྱི་ལྭ་བ་སེར་བོ་ཞིག་གྱོན་ནས་སྐུ་སྲུང་དམག་མི་ཚོ་དང་མཉམ་དུ་འགྲོ་བཞིན་འདུག ཅེས་སྤྱི་ལོ་༡༩༥༩་ལོར་བོད་ནས་བཙན་བྱོལ་ལ་འབྱོར་ཞིང༌། བྷེལ་ཀོབ་གཞིས་ཆགས་སུ་གནས་སྡོད་ཀྱིས་རང་ལོ་༧༤་ལ་སོན་པ་སྤྱི་ལོ་༢༠༠༨ཟླ་༥་ཚེས་༡༠་ཉིན་འདས་གྲོངས་ཕྱིན་པའི་གསེར་རྟ་པདྨ་དོན་གྲུབ་མཆོག་གི་ངག་ནས་ཐོས། སྐབས་དེར་ཁོང་གིས་རྒྱ་སྣེ་འཁྲིད་བཞིན་གོས་ཆེན་ལྭ་བ་གྱོན་ཏེ། མི་མང་གིས་མཐོང་སར་འབུད་དགོས་དོན་ཡང་ཁོང་ལ་གྲྭ་སའི་མཁན་པོའི་མིང་ཡོད་པ་དང༌། བོད་མིར་ཆོས་དད་ཆེ་བ་སོགས་ལ་བརྟེན་མི་མང་གི་བློ་འགུག་ཐབས་ཡིན་ཡང་སྲིད། འོན་ཀྱང་ཁོང་ལ་དབལ་ཤུལ་གསེར་རྟའི་ས་ཆར་རྒྱལ་ཚོང་བ་དེ་གསོད་ཐུབ་ན་དགེ་བ་ཡོད་ཟེར་མཁན་ལས། དེར་མཇལ་ཁ་ཞུས་ན་བྱིན་རླབས་ཡོད་ཟེར་མཁན་བྱུང་མི་འདུག རྒྱ་དམར་བཙན་འཛུལ་བས་ཡུལ་ཁག་བར་འབྲེལ་ལམ་དང༌། མི་མང་ལ་རོགས་རམ་སོགས་ཀྱི་མིང་ཐོག་ནས་ཕན་འདོད་ཀྱི་རྣམ་འགྱུར་བཅོས་མའི་འཛུམ་མདངས་སྟོན་བཞིན་སྤྱི་ལོ་༡༩༥༢་ལོར་གསར་དུ་གསེར་རྟ་ས་ཆར་འཛུལ་ཞུགས་བྱས་འདུག་ཀྱང་། གསེར་རྟའི་དཔོན་ཆེན་དབལ་ཤུལ་རིག་འཛིན་དོན་གྲུབ་ཀྱིས་དང་པོ་ནས་མཐའ་གཅིག་ཏུ་རྒྱ་དམར་ལ་ངོ་རྒོལ་བྱས་རབས་དང༌། རྒྱ་དམར་ལ་རྒོལ་གཏམ་སྤེལ་རབས་སོགས་ཧ་ཅང་མང་མོད། འདིར་དེ་ཙམ་ལས་མང་བར་དོགས་ནས་མ་བྲིས་ཀྱང༌། དབལ་ཤུལ་གསེར་རྟའི་དཔོན་བློན་དང༌། མི་མང་གིས་རང་སྲོག་བློས་བཏང་ནས་རྒྱ་དམར་བཙན་འཛུལ་བར་རྒོལ་འཛིང་གནམ་ས་འགུལ་བ་ལྟ་བུའི་གཡུལ་འཁྲུག་ལན་མང་བྱས་རབས་སོགས་ཨ་མདོ་ཨ་ཁུ་རྡོ་ཐར་དང༌། ཉག་རོང་ཨ་བསྟན་སོགས་ཀྱི་དེབ་ནང་སྙིང་བསྡུས་རེ་འཁོད་ཡོད་པ་རྣམས་འོག་ཏུ་བཤད་པར་འགྱུར་ཞིང་། དོ་སྣང་ཆེན་པོ་ཡོད་པ་རྣམས་ཀྱི་རེ་བ་སྐོང་ཆེད་དུ་དམིགས་ཚད་ལྡན་ཡིག་ཆའི་ནང་གསལ་བའི་ཁུངས་ལྡན་ལོ་རྒྱུས་རེ་ཟུང་འདིར་བཀོད་ན།
བོད་གཞུང་ཕྱི་དྲིལ་ཟུང་དྲུང་བ་རི་ཟླ་བ་ཚེ་རིང་མཆོག་གིས་རྒྱ་ཡིག་ཐོག་བརྩམས་ཤིང་། འབའ་བ་སྐལ་བཟང་རྒྱལ་མཚན་གྱིས་བོད་བསྒྱུར་བྱས་ཏེ། སྤྱི་ལོ་༢༠༠༧་ལོར་བོད་གཞུང་ཕྱི་དྲིལ་ལས་ཁུངས་ཀྱིས་ཐེངས་དང་པོར་དཔར་བསྐྲུན་བྱས་པའི་<> ཅེས་པའི་སྟོད་ཆའི་ཤོག་ངོས་༡༨༠་བའི་ཐིག་འཕྲེང་༢་ན། སྐབས་དེར་དམངས་གཙོ་བཅོས་བསྒྱུར་གྱིས་ཁམས་ཁུལ་ཚང་མར་འཐབ་འཁྲུགས་ལངས་ཏེ། གྲོང་ཚོའམ། ཚོ་བ་རེའི་མི་བཅུ་གྲངས་ཙམ་འདུས་ནས་རྒྱ་རྒོལ་བྱས་པས། རྒྱ་མིས་ཚུར་རྒོལ་འོག་རང་སར་གནས་ཐབས་མེད་པར་རི་འགོར་བྲོས་པའམ་ཕྱི་ལོགས་སུ་བྲོས་པ་ལས་ཐབས་མེད། འོན་ཀྱང་ཝ་(དབལ་)ཤུལ་གསེར་ཐར་གྱི་རྒྱ་རྒོལ་དཔུང་དམག་ཚོ་མི་མང་ཞིང་དཔའ་ངར་ཆེ་བས། རྒྱ་མི་དང་དམག་འཁྲུག་བརྒྱབ་ནས་རྒྱལ་ཁ་ཐེངས་མང་པོ་ཐོབ་པ་དང་། བྲག་མགོ་དང་ཐག་ཉེ་བའི་གཙང་སྟོད་དང་གཙང་སྨད། ལི་རྫོང་ཆོས་གཞིས། ལེ་(ལི་)ཁོག གཡུ་ཁོག་སོགས་ཚང་མར་རྒྱ་རྒོལ་དམག་དཔུང་བཙུགས་ཡོད། དེ་ནས་བྱང་ཁུལ་དུ་འགོ་(མགོ་)ལོག་གི་དབང་ཆེན་འབུམ་ཁོངས་ཀྱི་སྟོད་པ་དང་། འབོས་པ། གྲི་ལུང་ཚང་། ཁ་༼མཁར་༽ནང་ཚང་གི་རྒྱ་རྒོལ་དམག་དཔུང་ཡང་ཁོང་ཚོ་དང་མཉམ་དུ་འཛོམས་ཡོད་པས། དམག་འཁྲུག་སྐབས་རྒྱ་དམག་ཐེངས་མང་པོར་ཕམ་པར་བྱས་ནས། སྡེ་དགེ་དང་། ཉག་རོང་། བྲག་མགོ དར་རྩེ་མདོ། རྡོ་ཁོག ཁྲོ་ཆུ་སོགས་ཀྱི་བོད་མི་གཅིག་རྗེས་གཉིས་མཐུད་ཀྱི་ཁོང་ཚོའི་གྲས་སུ་ཞུགས་ཤིང་། བོད་དམག་ཧ་ཅང་སྟོབས་ཆེན་པོ་ཆགས་ཡོད། ཅེས་དང་། ཡང་དེའི་ཤོག་ངོས་༡༨༢་པའི་ཐིག་འཕྲེང་༡༣་ན། སྐབས་དེར་གསེར་རྟ་ས་ཁུལ་དུ་བོད་དམག་ཁྲི་ཁ་ཤས་ཡོད་པས། དགྲ་དམག་གིས་གློ་བུར་འཇབ་རྒོལ་བྱས་རྗེས་ལམ་སེང་ཕྱིར་འཐེན་བྱེད་པ་ལས་ཡུན་རིང་སྡོད་ཕོད་ཀྱི་མེད། ཅེས་གསལ་འདུག་པ་འདི་དག་མཐོང་ཙམ་ནས་སྐབས་དེར་བོད་ཡུལ་སྤྱི་དང་། ལྷག་ཏུ་སྐབས་དེའི་མདོ་སྨད་མགོ་ལོག་དབལ་ཤུལ་གསེར་རྟའི་ཛ་དྲག་གི་གནས་སྟངས་རང་རེའི་བློ་ངོར་ལམ་མེར་ཤར་ཡོང་བ་འདི་ཡིན་ནོ། །
ཁྲི་བཞི་ཁ་བསྡོང་གི་དམག་འཁྲུགས་ཁྲོད་འཆི་བར་མི་སྐྲག་པའི་དབལ་ཤུལ་དཔོན་ཆེན་རིག་འཛིན་དོན་གྲུབ་དང༌། དུམ་བུ་དྲུག་ཏུ་བགོས་པའི་མདོ་སྨད་མགོ་ལོག་དབལ་ཤུལ་གསེར་རྟའི་ཡུལ་ཁམས།
དེ་ཡང་བོད་གཞུང་ཕྱི་དྲིལ་ཟུང་དྲུང་བ་རི་ཟླ་བ་ཚེ་རིང་མཆོག་གིས་རྒྱ་ཡིག་ཐོག་བརྩམས་ཤིང་། འབའ་བ་སྐལ་བཟང་རྒྱལ་མཚན་གྱིས་བོད་བསྒྱུར་བྱས་ཏེ། སྤྱི་ལོ་༢༠༠༧་ལོར་བོད་གཞུང་ཕྱི་དྲིལ་ལས་ཁུངས་ཀྱིས་ཐེངས་དང་པོར་དཔར་བསྐྲུན་བྱས་པའི་<> ཅེས་པའི་སྟོད་ཆའི་ཤོག་ངོས་༡༨༣་པའི་ཐིག་འཕྲེང་༡༩་ན། ཟླ་བ་ཁ་ཤས་རྗེས། ཕལ་ཆེར་༡༩༥༨་ལོའི་ལོ་མཇུག་ལ། དགྲ་དམག་གིས་བྲག་མགོ་དང་། ཉག་རོང་། དཀར་མཛེས། རྨ་ཆུ། རྡོ་ཁོག འགོ་ལོག སྡེ་དགེ རྫ་ཆུ་ཁ་ཕྱོགས་ནས་མཉམ་དུ་གསེར་རྟར་གཞི་རྒྱ་ཆེ་བའི་དཔུང་འཇུག་བྱས། ནམ་རྒྱུན་བོད་དམག་ཚང་མ་རྩྭ་ཐང་ཐོག་ཁ་ཐོར་ནས་བསྡད་ཡོད་པས། ཁོ་ཚོས་སོ་སོའི་མདུན་ངོས་ཀྱི་དགྲ་དམག་ལ་ཁ་གཏད་དང་ཕར་རྒོལ་བྱེད་ཀྱི་ཡོད། དེ་ནས་བཟུང་བོད་དམག་ཁྲི་ཕྲག་ཁ་ཤས་དང་། བོད་དམག་ལས་མང་པའི་དགྲ་དམག་བར་ཉིན་མཚན་དབྱེར་མེད་དུ་གསོད་རེས་ཁྲག་གི་འཁོར་ལོ་བསྐོར། དམག་འཁྲུག་སྐབས་རྒྱ་མིའི་གནམ་གྲུ་བོད་དམག་གི་མགོ་ཐོག་ནས་ཕར་ཚུར་འཕུར་ཏེ། བོད་དམག་གི་འགུལ་ཕྱོགས་མྱུར་ཞིབ་དང་ཡིག་ཆ་མང་པོ་གཏོར། ཡིག་ཆའི་ནང་དོན་ནི་མགོ་འདོགས་དགོས་པ་དང་འགོ་འདོགས་སྟངས། དཔེར་ན་གུར་སྒང་ལ་ཕྱ་ར་དཀར་པོ་དང་། མི་ཡིས་རས་དཀར་པོ་འཁྱེར་དགོས་པ། གལ་སྲིད་མགོ་མ་བསྒུར་ན་ཤི་ལམ་ཁོ་ན་ཡིན་པ་སོགས་བྲིས་ཡོད།
དགྲ་དམག་གིས་ས་ཕྱོགས་ཚང་མ་ནས་དཔུང་འཇུག་བྱས་པར་བརྟེན། ཁ་འཐོར་དུ་གནས་པའི་བོད་མིས་ཕན་ཚུན་རོགས་སྐྱོབས་བྱ་ཐབས་བྲལ་ནས། སོ་སོ་ཁེར་རྐྱང་དུ་མདུན་ཕྱོགས་ཀྱི་དགྲ་དམག་ལ་གདོང་ལེན་བྱས་ཏེ། ཟླ་བ་གསུམ་ཙམ་རིང་ཡ་ང་བའི་དམག་འཁྲུག་བརྒྱབ་པས། ཕྱོགས་གཉིས་ཀར་ཤི་རྨས་ཚབས་ཆེན་བྱུང་ཡོད། དེ་ནས་རིམ་གྱིས་བོད་དམག་གི་ས་ཆ་ཇེ་ཆུང་དུ་ཕྱིན་པས། མཐར་དཔུང་གཤགས་ནས་འགྲོ་རྒྱུ་ཐག་བཅད།
ཉིན་དེར་དམག་ཁུལ་སོ་སོར་ཚོགས་འདུ་ཚོགས་པའི་བརྡ་འབྱོར་ཞིང་། དགེ་(དགུ་)མདའ་དཔོན་དམག་སར་གྲོངས་ཟིན་པས། ཕུན་ཚོགས་ལས་ལོ་གཅིག་གིས་ཆུང་བའི་ཁོའི་བུ་ཟླ་སྤངས་ཀྱིས་ཕའི་ཚབ་ཏུ་འགོ་ཁྲིད་ལ་བསྐོས། ཉིན་དེར་ཟླ་སྤངས་དང་ཕུན་ཚོགས་གཉིས་ཚོགས་འདུར་བཅར་དུས། སྡེ་ཤོག་ཁག་གི་འགོ་དཔོན་བརྒྱ་ལྷག་ཐང་ཐོག་ཏུ་འཛོམས་ཟིན་ཞིང་། དམག་འཁྲུག་དྲག་པོ་རྒྱག་བཞིན་པར་བརྟེན། ཚང་མ་རྟ་ཞོན་བཞིན་ཏུ་གོར་གོར་བྱས་ནས་ཚོགས་འདུ་ཚོགས་པ་རེད། ཝ་(དབལ་)ཤུལ་རིག་འཛིན་དོན་གྲུབ་ཀྱིས་ཟླ་སྤངས་མཐོང་སྐབས་དགེ་(དགུ་)མདའ་དཔོན་གྲོངས་ཚར་བ་ཤེས་ཏེ། ཟླ་སྤངས་ལ་སེམས་གསོ་བྱས་པ་དང་། ཉི་མ་དེ་རིང་ནས་བཟུང་ང་ཁྱོད་རང་གི་ཨ་ཕ་ཡིན་ཞེས་གསུངས། ཚོགས་འདུའི་ཐོག་ཝ་(དབལ་)ཤུལ་རིག་འཛིན་དོན་གྲུབ་ཀྱིས་སྐད་མཐོན་པོས། “དེ་རིང་ང་ཚོས་ངེས་པར་དུ་དཔུང་གཤགས་དགོས། དགེ་(དགུ་)མདའ་ཚང་དང་དབང་ཆེན་སྟོད་པ་ས་བབ་ལ་རྒྱུས་ཡོད་པས་སྔོན་ལ་འགྲོ་མཁན་ཡིན། ཁྱོད་ཚོས་ཡིན་གཅིག་མིན་གཅིག་ལམ་ཁ་ཞིག་བཏོད་ཐུབ་པ་བྱེད་དགོས། སྡེ་ཤོག་སོ་སོའི་བླ་མ་དང་ནང་མི་སོགས་དཀྱིལ་དུ་འགྲོ་དགོས། གཞན་པ་ཚོ་སྔ་རྗེས་སུ་འགོག་སྲུང་བྱེད་དགོས། ཚང་མ་ཞིང་པའི་དམག་མི་ནང་བཞིན་ཟོག་སེམས་ཅན་དེད་མི་ཆོག ནང་མི་ཁྲིད་མི་ཆོག མགོ་སྒུར་བསམ་མཁན་ཡོད་ན་སོ་སོས་ཐག་བཅད་ནས་མགོ་སྒུར་དུ་སོང་། ང་མི་དགའ་བ་ཅི་ཡང་མེད།” ཅེས་གསུངས། ཞེས་དང་།
ཡང་དེའི་ཤོག་ངོས་༡༨༦་པའི་ཐིག་འཕྲེང་༡༨་ན། དེ་ནས་ཝ་(དབལ་)ཤུལ་གསེར་ཐར་གྱི་དམག་དཔུང་མང་ཆེ་བ་དང་སྡེ་ཤོག་གཞན་པ་ཚོ་དཔུང་གཤག་མ་ཐུབ་པར་རྒྱ་དམག་གི་སྐོར་བསྐྱིལ་ནང་ལྷག་པས། ཁོ་ཚོས་བཙན་ས་བཟུང་ནས་རྒྱ་དམག་བཀག་རྒོལ་བྱས་ཏེ། ཕྱིའི་རོགས་སྐྱོར་གང་ཡང་མེད་པའི་བོད་མི་ཁྲི་ཚོ་མང་པོས་སྙིང་སྟོབས་ཆེན་པོས་རྫོགས་མཐའ་མེད་པའི་དགྲ་དམག་དང་ཟླ་བ་ཁ་ཤས་དམག་འཁྲུག་དྲག་པོ་བརྒྱབ་མཐར། མེ་མདའ་དང་། མདེའུ་སོགས་མཚོན་ཆ་ཚང་མ་དགྲ་ལག་ནས་འཕྲོག་ཐབས་ཁོ་ནར་བརྟེན་དགོས་པས། ཡུན་རིང་མ་བརྟན་པར་ཕམ་ནས་བོད་དམག་ཤི་རྨས་ཚད་མེད་བྱུང་ཡོད། དམག་དཔོན་དང་དམག་མི་མང་ཆེ་བ་དམག་སར་གྲོངས་པ་དང་། ཁ་ཤས་འཛིན་བཟུང་བྱས། གནས་སྐབས་ཐར་པའི་མི་ཉུང་ཤས་ཀྱང་རྗེས་སུ་འཇབ་དམག་ཏུ་ཞུགས་ནས་རྒྱལ་ཁབ་དང་མི་རིགས་ཀྱི་ཆེད་དུ་གཅེས་སྲོག་ཤོར་བས། རྒྱ་གར་ལ་འབྱོར་མཁན་གཅིག་ཀྱང་བྱུང་མེད།
རྒྱུས་ལོན་བྱས་པ་ལྟར་ན། ཝ་(དབལ་)ཤུལ་གསེར་རྟར་བོད་དམག་ཁྲི་ཚོ་ཁ་ཤས་འདུས་ཡོད་པས། ལྕགས་ར་དཔལ་འབར་སོགས་ཀྱི་གཡུལ་འཐབ་ལས་ཛ་དྲག་ཆེ་ནའང་། དམག་འཐབ་དེ་ལས་ཐར་མཁན་གྱི་མི་ཞིག་ངས་རྩད་ཆོད་མ་སོང་བས། དོན་གཉེར་ཅན་གྱིས། རྒྱལ་ཁབ་དང་མི་རིགས་ཀྱི་ཆེད་དུ་གཅེས་སྲོག་ཕུལ་བའི་སྔོན་གཤེགས་དཔའ་བོ་དེ་དག་གི་སྙིང་སྟོབས་དང་བྱས་རྗེས་རྣམས་རྗེས་མེད་དུ་མ་སོང་བར་ཁ་གསབ་གནང་ཐབས་ཞུ་གི་ཡོད། ཅེས་གསལ་འདུག་པ་ལྟར། སྤྱི་ལོ་༡༩༥༩་ལོར་སྐབས་དེའི་དབལ་ཤུལ་གསེར་རྟ་སྡེ་ཁྲི་སྐོར་གཉིས་ཀྱི་དཔོན་ཆེན་དབལ་ཤུལ་བསྟན་འཛིན་མགོན་ནམ། དབལ་ཤུལ་རིག་འཛིན་དོན་གྲུབ་ཀྱིས་གསེར་རྟ་ས་ཆའི་བྱ་ཁོག་གི་སྐྱ་རིང་རྐྱང་མཚོ་ཞེས་པའི་ལུང་པ་དེའི་རྐེད་པ་དེ་ག་རང་དུ་རྒྱ་དམག་དང་མེ་མདའ་འཕེན་རེས་བྱས་ཏེ། མདེའུ་ཚང་མ་རྫོགས་འཕྲལ་རྒྱ་དམག་གི་ཁྲོད་དུ་མཆོང་ནས་དཔའ་བོས་གྲི་འཛིང་གཅིག་པུས་ཀྱང་རྒྱ་དམག་བཅུ་ཕྲག་དྲུག་ཙམ་དམར་གསོད་བྱས་མཐར། དེ་ག་རང་དུ་དཔའ་བོའི་སྐུ་སྲོག་དགྲ་ལ་ཤོར་བ་རེད། དབལ་ཤུལ་དཔོན་སྐུ་བཀྲོངས་ཉིན་ཁོང་ལ་ཕྱག་རོགས་གེ་འཕན་གཡུ་རྩང་སྒེག་གསུམ་གྱི་ནང་ཚན་དབལ་ཤུལ་རྩང་སྨད་ཚང་གི་དཔོན་པོ་རྩང་སྨད་ལྕགས་སྲས་ཚེ་དབང་རྣམ་རྒྱལ་དང༌། རྩང་སྨད་ལྕགས་སྲས་ཀྱི་བུ་སྟོབས་ལྡན་བཅས་ཡོད་པ་དང༌། དབལ་ཤུལ་དཔོན་རིག་འཛིན་དོན་གྲུབ་ཀྱིས་ཐོག་མར་རྩང་སྨད་ལྕགས་སྲས་དང༌། དེ་ནས་ལྕགས་སྲས་ཀྱི་བུ་རྒྱ་དམག་གི་མགོར་རྒྱུགས་བཅུག་པ་དང༌། མཐར་ཁོང་ཉིད་ཀྱང་བརྒྱུགས་ཏེ་ཉིན་དེར་ཁོང་ཅག་མཉམ་དུ་རྒྱ་དམག་གིས་དམར་གསོད་བྱས། དབལ་ཤུལ་བསྟན་འཛིན་མགོན་རྒྱ་དམག་གིས་དམར་གསོད་བྱེད་དུས་ནི་སྤྱི་ལོ་༡༩༥༩་ལོའི་བོད་ཟླ་དྲུག་པ་སྔ་མའི་ཚེས་༡༥་ཉིན་གྱི་ཕྱི་དྲོའི་ཆུ་ཚོད་༣་པའི་ཐོག་རེད། ཅེས་གསེར་རྟ་རང་སའི་སྐབས་དེའི་རྒན་རབས་པ་དུང་དཀར་དབོན་པོ་དགེ་འདུན་རྒྱ་མཚོ་ཚང་གིས་གསུང་གིན་འདུག་ཀྱང༌། རྒྱ་གཞུང་གི་ཡིག་ཆའི་ནང་སྤྱི་ལོ་༡༩༥༩་ལོའི་ཕྱི་ཟླ་༧་ཚེས་༢༣་ཉིན་བཀྲོངས་པ་ཡིན། ཞེས་འཁོད་འདུག་པས་དེ་ལྟར་ན་ལོ་དེའི་བོད་ཟླ་༦་པ་སྔ་མའི་བོད་ཚེས་༡༩་རེས་གཟའ་ཕུར་བུའི་ཉིན་མོར་ཁེལ་ཡོད། དེ་འཕྲལ་རྒྱ་དམར་གྱི་དམག་ཁྲི་ཚོ་བཞིས་གསེར་རྟ་ཕྱོགས་བཞི་ནས་བསྐོར་ཏེ། འཁྲུག་ཆེན་སྐབས་སྐྱ་སེར་ཕོ་མོ་མེད་པར་ཐ་ན་ཕྱུགས་རྫི་དང༌། སྒོ་ཟོག་སྒོ་ཁྱི་བཅས་མིག་གིས་མཐོང་ཚད་བསད་ནས་ལུང་པ་བེམ་པོས་བཀང་མཐར་དམག་བཀོད་དང༌། གོ་ལག་གི་བཟང་ངན་ཁོ་ནས་བར་ཁྱད་ཀྱིས་རྒྱ་དམར་གྱི་བཙན་གནོན་འོག་དབང་མེད་དུ་ཚུད་པ་དང༌། དམག་འཁྲུག་དེར་ད་ལྟ་ཡང་གསེར་རྟ་ཡུལ་མི་ཚོས་ཁྲི་བཞི་ཁ་བསྡོངས་ཀྱི་དམག་འཁྲུག་ཅེས་མིང་ཐོགས་ཡོད། དེ་རྗེས་རྒྱ་དམར་གྱིས་མདོ་སྨད་མགོ་ལོག་དབལ་ཤུལ་གསེར་རྟའི་སྣོད་བཅུད་དུམ་བུ་ཁག་དྲུག་ཏུ་བཏང་བའི་སྐོར་ནི་གོང་དུ་བཤད་ཟིན་པས་འདིར་བསྐྱར་ཟློས་མ་བྱས།
རྒྱ་དམར་གྱི་དྲག་གནོན་འོག་གངས་སེང་དཀར་མོའི་བུ་རྒྱུད་ཅིག་གི་འཇིགས་པ་མེད་པའི་ངར་སྐད།
དབལ་ཤུལ་ཚེ་སྒྲུབ་མགོན་ནི་རྒྱ་དམར་གྱི་སྡུག་སྦྱོང་མནར་གཅོད་འོག་ནས་འཚར་ལོངས་བྱུང་ཞིང༌། སྤྱི་ལོ་༡༩༨༦ལོའི་ཟླ་༨་ཚེས་༡༤ཉིན་༸ཀུན་གཟིགས་པཎ་ཆེན་རིན་པོ་ཆེ་མཆོག་སྐུ་དངོས་གསེར་རྟའི་ས་ཆར་ཆིབས་བསྒྱུར་གནང་རྗེས་ནས་རྒྱ་གཞུང་གིས་གསར་དུ་དབལ་ཤུལ་ཚེ་སྒྲུབ་མགོན་ལ་རྫོང་ཆབ་སྲིད་གྲོས་ཚོགས་ནང་གོ་གནས་ཕུལ།
༡༽ རྒྱ་དམར་གྱི་རིམ་པ་ཁག་གིས་ཏང་ཀྲུང་དབྱང་བཀའ་དྲིན་ཆེ་ཚུལ་ངོ་སྤྲོད་དང༌། བཀའ་དྲིན་དྲན་ཤེས་དགོས་སྐོར་གྱི་ཚོགས་འདུ་གང་མང་ནང་དབལ་ཤུལ་ཚེ་སྒྲུབ་མགོན་གྱིས་ངས་ཁྱེད་ཚོར་དྲང་མོ་བཤད་དགོས། ང་དངོས་གནས་རྒྱ་ནག་གུང་ཁྲན་ཏང་ལ་མི་དགའ། དེའི་རྒྱུ་མཚན་ནི་རྒྱ་ནག་གུང་ཁྲན་ཏང་གིས་ངའི་ཕ་དམར་གསོད་བྱས་པར་མ་ཟད། ང་ཚོར་ཐུབ་ཚོད་ཧ་ལས་པ་བཏང་ཡོད་པས་རེད། ཅེས་ཁ་རྩོད་གང་མང་ཤོར་ཡོད་ཅིང༌། རྒྱ་དམར་གྱི་ལས་བྱེད་ཚོས་དབལ་ཤུལ་ཚེ་སྒྲུབ་མགོན་ལ་ཁྱོད་ཀླད་པ་རྙིང་པ་རེད། ཅེས་བཤད་པར་ཚེ་སྒྲུབ་མགོན་གྱིས་ངས་བལྟས་ན་བཟང་ངན་གོ་ལྡོག་གི་བསམ་བློ་ཅན་ཁྱོད་ཚོ་ཀླད་པ་རྙིང་པ་རེད། ཅེས་སོགས་གསུངས་ཏེ་རྒྱ་གཞུང་ལ་ངོ་རྒོལ་མཐའ་གཅིག་ཏུ་བྱས།
༢༽ རྒྱ་གཞུང་གིས་གོ་སྒྲིག་འོག་གསེར་རྟ་རྫོང་དབུ་བརྙེས་ནས་ལོ་འཁོར་ལྔ་བཅུ་དང༌། སྐབས་བཅུ་བའི་གསེར་རྟ་སྒྱུ་རྩལ་དུས་སྟོན་ཞེས་པ་ཞིག་སྤྱི་ལོ་༢༠༠༥་ལོའི་ཟླ་༨་པའི་ནང་གསེར་རྒོད་རྒན་ཐང་དུ་བསྐོངས་འཚོགས་བྱས་ཤིང༌། རྒྱ་གཞུང་གིས་འོད་སྟོང་འབར་བའི་ལོ་འཁོར་ལྔ་བཅུ། ཞེས་པའི་ཁ་གཡང་སྙན་མོའི་ཁྲོད་ཡུལ་སྡེ་སོ་སོའི་བར་གསེར་དངུལ་གཟི་བྱུར་དང༌། སྟག་གཟིག་སྲམ་གསུམ་སོགས་གོས་ངོམ། རྒྱན་ངོམ་དགོས་སྐོར་མི་ཚོགས་ནང་འུར་ཟིང་བསླངས་པར་བརྟེན། སྐབས་དེར་དབལ་ཤུལ་ཚེ་སྒྲུབ་མགོན་གྱིས་འོད་སྟོང་འབར་བའི་ལོ་འཁོར་ལྔ་བཅུ་ཟེར་བ་དེ་ནི་མིང་ཙམ་རེད། དེ་ལྟ་བུའི་ཡར་རྒྱས་རྒྱ་ཆེན་པོ་མེད་པ་ང་ཚོས་མཐོང་སར་ཡོད་པ་འདི་རེད། འོན་ཀྱང་ལོ་རབས་དྲུག་ཅུའི་ནང་མི་གང་མང་ལྟོགས་ཤི་བྱུང་བ་སོགས་ལ་བསྡུར་ན་ད་ལྟ་དེ་ལས་ཇེ་དགར་ཕྱིན་ཡོད་ཀྱང་དངོས་ཡོད་གནས་ཚུལ་ལ་ད་དུང་མང་ཚོགས་ཀྱི་འཚོ་བ་ཧ་ཅང་སྐྱོ་བོ་རེད། ང་ཚོའི་མང་ཚོགས་རྣམས་ཀྱིས་གོས་ངོམ་རྒྱན་ངོམ་ཆེད་ས་ཆ་གཞན་དག་ལ་བཅའ་ལག་གཡར་དུ་འགྲོ་བཞིན་པ་འདི་རེད། མི་ལ་བཅའ་ལག་གཡར་བར་གཏའ་མ་སོགས་ལ་སྒོར་འབུམ་ཁ་ཤས་རེ་འཇོག་དགོས་ཡོད། དེ་འདྲའི་སྒོར་གང་ནས་བཙལ་རྒྱུ་ཡིན་ནམ། གལ་སྲིད་མིའི་ས་ནས་གཡར་བའི་བཅའ་ལག་བོར་བརླགས་སོང་ན་དེ་ཕར་འཇལ་དགོས་པས་ལས་སླ་བོ་མེད། རྩ་བའི་ང་ཚོ་གསེར་རྟ་ལ་མི་རབས་མང་པོའི་གོམས་གཤིས་འགྲོ་སྟངས་ཤིག་ཡོད། ཕོ་མོ་གཉིས་ཀྱིས་གོས་ལྭ་དང༌། ཕྲུག་ལྭ་གྱོན་གི་རེད། ཞྭ་མོའང་གསེར་གྱི་འབྲོང་རི་སྨུག་པོ་དང༌། ཨ་མྱེ་རྨ་ཆེན་སོགས་ཀྱིས་གྱོན་པའི་ཕྱིང་ཞྭ་ཇ་ལ་དམར་པོ་ཅན་དེ་གསེར་རྟའི་ཆས་གོས་ཤིག་རེད། དེ་མཚུངས་ལྷམ་ཡང་བོད་ལྷམ་གྱོན་ན་ཡག་པོ་ཡོད། དེ་བཞིན་རྟ་ལ་སྒ་ཆས་ཀྱང་ཕྱིང་སྟན་གཡོགས་ཅན་དང༌། ཕྲུག་སྟན་སོགས་ཀྱི་སྟེང་བོད་སྒ་སོགས་སྒ་སྟན་སྤུས་དག་སྟོད་རྒྱུ་རེད། མི་རིགས་ཀྱི་སྲོལ་རྒྱུན་རིག་གནས་ཟེར་བ་དེ་རེད། ངོ་བོ་དེ་འདྲའི་ཐོག་ནས་ང་ཚོའི་རྫོང་སྟོན་གོ་སྒྲིག་བྱས་ན་འགྲིགས་ངེས་ཡིན། ཚང་མས་གསེར་དངུལ་གཟི་བྱུར་དང༌། སྟག་གཟིག་སྲམ་གསུམ་སོགས་གོས་ངོམ་རྒྱན་ངོམ་མི་དགོས་པ་གྱིས། ཞེས་གསུངས་པར། རྒྱ་དམར་ལས་བྱེད་ཚོས་དེ་ཁྱོད་ཀྱིས་ཀླད་པ་རྙིང་པའི་སྐད་ཆ་ཁོ་ན་རེད། ང་ཚོའི་རྫོང་སྟོན་འདི་དུས་རབས་གསར་བའི་འགྲོ་སྟངས་ཡིན་སྐོར་དང༌། ངེས་པར་དུ་དུས་རབས་གསར་བ་ལ་གོས་ངོམ་རྒྱན་ངོམ་མ་བྱས་ཐབས་མེད་རེད། ཅེས་སོགས་བཙན་བཀའ་བཏང་ཡོད་ཀྱང༌། དབལ་ཤུལ་ཤོས་སྟོད་སྨད་གཉིས་ཀྱིས་གཙོས་སྡེ་བ་གང་མང་ཞིག་གིས་དབལ་ཤུལ་ཚེ་སྒྲུབ་མགོན་གྱིས་ལམ་སྟོན་ཕེབས་པ་ལྟར་རྫོང་སྟོན་ནང་ཆ་ཤས་བླངས་པར་བརྟེན་སྔ་རབས་ནས་མི་རིགས་ཀྱི་གོམས་གཤིས་སུ་འཇགས་པའི་རིག་གཞུང་གི་བརྗིད་ཉམས་ཀྱིས་དེར་འདུས་རྒྱ་བོད་གཉིས་ཀྱི་མང་ཚོགས་ཡིད་དབང་འཕྲོགས་པ་ཞིག་བྱུང་བར་བརྟེན། སྐབས་དེའི་རྣམ་པ་དེས་རྒྱ་དམར་གྱིས་བོད་ཀྱི་སྤྱི་ཚོགས་རྙིང་པ་ཆེས་ཀླ་ཀློ་དང༌། ཆེས་རྗེས་ལུས་ཟེར་བ་བདེན་འབྲེལ་སྤུ་ཙམ་མེད་པའི་ར་སྤྲོད་ཐེངས་ཤིག་བྱས་ཡོད། འོན་ཀྱང་རྒྱས་ཅི་གསུང་བཀའ་སྒྲུབ་ཀྱིས་རང་ལ་ཡོད་ན་དེ་དང༌། མེད་ཀྱང་མི་ས་ནས་གཡར་བའི་རྒྱན་ཆ་འདྲ་མིན་གྱིས་རང་ལུས་གཡོགས་པའི་བྱབ་ཆུང་མང་དག་རེས་འོད་སྟོང་འབར་བའི་ལོ་འཁོར་ལྔ་བཅུ་འདི་རེད། ཅེས་རྒྱ་དམར་གྱི་འདོད་དོན་བསྐངས་ཏེ། རང་ཉིད་ཁོང་ཚོའི་ལག་ཆ་ཆགས་སུ་འཇུག་མཁན་ཡང་མ་བྱུང་བ་མིན།
༣༽ སྤྱི་ལོ་༢༠༠༧་ལོའི་ཟླ་༨་པ་ཡས་མས་ནས་རྒྱ་དམར་གྱིས་གསེར་རྟ་རྫོང་ཡོངས་ཀྱི་ལས་བྱེད་པར། རྒྱལ་གཅེས་ཆོས་གཅེས་ཀྱི་སློབ་གསོ་ཟེར་བ་མགོ་བཙུགས་ཏེ། ༧གོང་ས་སྐྱབས་མགོན་ཆེན་པོར་སྐུར་འདེབས་དགོས་སྐོར་དང༌། ཁ་ཞེ་གཉིས་མེད་ཀྱིས་ཀྲུང་གོའི་རྒྱལ་ཁབ་ལ་ཞབས་ཕྱི་ཞུ་དགོས་སྐོར། གལ་སྲིད་ཁྱེད་ཚོ་སུ་ཞིག་གིས་གནད་དོན་འདི་གཉིས་ཐོག་མི་འདོད་པའི་རྣམ་འགྱུར་སྟོན་མཁན་བྱུང་ན་འགྲོ་ས་གཅིག་མ་གཏོགས་མེད། ཅེས་འཇིགས་སྣང་ཚད་མེད་བསྐུལ་བར་བརྟེན། དེར་གནས་སྙིང་ཆུང་གང་མང་ཞིག་གིས་ཅི་བྱ་གཏོལ་མེད་དུ་གྱུར་ཏེ། ཐ་ན་གློ་སྙིང་ཡང་ཁ་ནས་ཐོན་གྲབས་ཡོད་པའི་སྐབས་ཤིག་ཏུ་དབལ་ཤུལ་ཚེ་སྒྲུབ་མགོན་གྱིས་ཀྲུང་གོའི་རྒྱལ་ཁབ་ལྟ་བུའི་རྒྱལ་ཁབ་ཆེན་པོ་ཞིག་ལ་ཞབས་ཕྱི་ཞུ་དགོས་ན་དེ་དང་འདྲ་བའི་ཤེས་ཡོན་དགོས་ངེས་རེད། ང་ལ་མཚོན་ན་ཕྲུ་གུ་ཆུང་ངུའི་སྐབས་ནས་འཐབ་རྩོད་རྡུང་རྡེག་གང་མང་རེག་མྱོང་བ་ལས། ཤེས་ཡོན་གྱི་གོ་སྐབས་ག་ཚོད་ཐོབ་ཡོད་མེད་ཁྱེད་ཚོས་ཤེས་ངེས་ཡིན། དེར་བརྟེན་ད་བར་ངས་ཀྲུང་གོའི་རྒྱལ་ཁབ་ལ་ཞབས་ཕྱི་ཞུ་ཐུབ་མ་སོང༌། ཁྱེད་ཚོས་རེ་བ་མ་རྒྱག མ་འོངས་པར་ཡང་ངས་ཞབས་ཕྱི་ཞུ་ཐུབ་ས་མ་རེད།
དེ་བཞིན་༸རྒྱལ་བ་རིན་པོ་ཆེ་ནི་འཕགས་པ་སྤྱན་རས་གཟིགས་རེད། ང་ཚོས་ཁོང་ལ་སྐུར་བ་འདེབས་མི་སྲིད། གལ་སྲིད་ང་ཚོས་འདི་ནས་སྐྱོན་བརྗོད་ཞུས་ཀྱང་སྤྱན་རས་གཟིགས་ཇེ་ཆུང་དུ་གཏང་ཐུབ་རྒྱུ་མ་རེད། སྤྱིར་བཏང་ནས་ཀྲུང་གོའི་རྒྱལ་ཁབ་ཀྱིས་ཀྱང་མི་རིགས་མཐུན་སྒྲིལ་གལ་ཆེན་ཡིན་ཚུལ་ནམ་རྒྱུན་ཤོད་བཞིན་པར་བརྟེན་ངོ་མ་མི་རིགས་མཐུན་སྒྲིལ་ཡོང་དགོས་ན་རྒྱལ་བ་རིན་པོ་ཆེ་ལ་ཁ་གཏང་ཉན་གི་མི་འདུག དེར་བརྟེན་ངས་སྐུར་འདེབས་མི་ཞུ་ཐག་ཆོད་ཡིན། ཞེས་སོགས་གསུངས་པར་བརྟེན་དེར་ཡོད་གང་མང་ཞིག་ལ་བློ་སྤོབས་སོགས་སྤར་ཡོད།
རྒྱ་དམར་གྱིས་བཙན་འཛུལ་སྐབས་གསེར་རྟའི་ཆེས་ཛ་དྲག་གི་གནས་སྟངས་དང༌། མདོ་དབུས་ཁམས་གསུམ་གྱི་གནད་ཡོད་མི་སྣས་གསེར་རྟ་མགོ་ལོག་ཡིན་པའི་ལྟ་ཚུལ།
ཡང་དེ་ལས། ཞག་ཤས་མཚམས་རྒྱ་མིས་གནམ་གྲུའི་ནང་ནས་ཡིག་ཆ་མང་པོ་བསྟོར་(གཏོར་)བ་རེད། ཡིག་ཆའི་ནང་ལ། ལྷ་ས་ལྷོ་ཁ་ཕྱོགས་ལ་ལོག་སྤྱོད་ཕྱོགས་ཁག་ཡོད་ལུགས་དང༌། དེས་ངན་གཡོ་བྱས་ཏེ་ཏཱ་ལའི་བླ་མ་བཙན་འཁྲིད་བྱས་འདུག ལྷ་སར་ཟིང་འཁྲུགས་ལངས་ནས་ཆོུད་༣་མཚམས་འཁྲུགས་ཐག་ཆོད་པ་རེད། ད་དུང་ཁྱེད་རང་ཚོས་མགོ་མ་བཏགས་ན་རྩ་མེད་བཟོ་རྒྱུ་རེད། ཅེས་བྲིས་འདུག དེ་ང་ཚོས་མཐོང་སྐབས། དེ་རིང་གཏམ་བཟང་ཞིག་གོ་བྱུང༌། ༸རྒྱལ་བ་ཡིད་བཞིན་ནོར་བུ་ཁོང་རྒྱ་དམར་གྱི་འོག་ནས་བྱོན་ཐུབ་ཡོད་ངེས་རེད། ཡིད་བཞིན་ནོར་བུ་ཁོང་རྒྱ་མིའི་ལག་ཏུ་མ་ཤོར་ན་ང་ཚོ་ག་དུས་ཡིན་ཡང་སྡུག་པོ་མི་ཡོང་ཟེར་ནས་ཐམས་ཅད་དགའ་སྤྲོའི་ངང་དུ་བསྡད་པའི་དུས་སྐབས་ཤིག་བྱུང༌། ཞེས་དང༌། ཡང་དེ་ཉིད་ཀྱི་ཤོག་ངོས་༢༡༤་པར། དེ་ནས་བོད་ཟླ་༨་པར་འབྲི་ཆུའི་སྟོད་ལ་སླེབས་སོང༌། དེར་སླེབས་དུས་སྔར་མགོ་ལོག་གསེར་ཐར་(རྟ)ནང་ཡོད་པའི་བྲག་མགོ་དགུ་མདའ་ཚང་ཚོ་ཁག་དང་ཐུག་བྱུང༌། ཞེས་གསལ།
༼སྒྲིག་མཆན། ཉག་རོང་ཨ་བསྟན་ནི་ཁམས་ཉག་རོང་ནས་རེད། ཁོང་བོད་ཀྱི་སྐད་ཡིག་རིག་གནས་ལོ་རྒྱུས་བཅས་སུ་ཤེས་ཡོན་ཚད་རན་པོ་ཡོད་པར་མ་ཟད། ཁོང་ཆུང་དུས་རྒྱ་ནང་སློབ་གྲྭར་ཕྱིན་ཏེ། རྒྱའི་སྐད་ཡིག་དང༌། དམར་པོའི་ལྟ་གྲུབ། སྲིད་བྱུས་སོགས་ཤེས་ཚད་མཐོན་པོར་སླེབས་པ་དང༌། དེའི་རིང་ཁོང་གིས་རྒྱ་དམར་གྱི་ཕྱི་ནང་གསང་གསུམ་གྱི་སྲིད་བྱུས་ཀྱི་ངོ་གདོང་ངོ་མའི་མཐིལ་རྟོགས་ཏེ། རང་ཡུལ་དུ་རྒྱ་དམར་བཙན་འཛུལ་བར་ངོ་རྒོལ་འཐབ་འཛིང་ལན་མང་བྱས། ཁམས་ཉག་རོང་རྒྱ་དམར་གྱི་བཙན་གནོན་འོག་ཚུད་སོང་བ་དང༌། ཁོང་གསེར་རྟའི་ས་ཆར་དངོས་སུ་ཕྱིན་ནས་མཐར་༡༩༥༩་ལོའི་ཟླ་༥་བའི་ཚེས་༡༨་ཉིན་གསེར་རྟ་ནས་གོམ་ཁ་གསར་དུ་རྒྱ་གར་དུ་བསྒྱུར་ཏེ། སྐྱབས་བཅོལ་ལ་ཡོང་བ་ཞིག་རེད།༽
༢༽ ཨ་མདོ་ཨ་ཁུ་རྡོ་ཐར་གྱི་མི་ཚེ་དང་འབྲེལ་བའི་དང་དམག་གི་ལོ་རྒྱུས་དངོས་མྱོང་མཐོང་གསུམ་གྱི་གཏམ། ཞེས་པའི་ཤོག་ངོས་༥༥་པར། འབྲི་ཆུ་བརྒལ་ཏེ། ཤི་བའི་སྔ་འབུ་ལ་རྒྱབ་ནས་ཨ་མདོ་མགོ་ལོག་ས་ཆར་འབྱོར། མགོ་ལོག་སྟོད་སྨད་གཉིས་ཀྱི་ས་ཁུལ་གང་སར་རྒྱ་ནག་དམར་དམག་གིས་བཙན་རྒོལ་མུ་ནས་མུར་བྱེད་བཞིན་འདུག རྒྱལ་གཅེས་དཔའ་རྒོད་དེ་དག་གིས་དམག་འཐབ་དེ་འདྲ་བོད་ཡོངས་ཀྱིས་གཅིག་སྒྲིལ་གྱིས་བྱེད་ཐུབ་པ་ཡིན་ན། རྒྱའི་འདྲེ་དམག་སའི་རྡུལ་དང་མཉམ་པ་བྱུང་ཡང་མི་མང་རུང་རོ་མང་བ་ལས། གཞན་མེད་པ་རེད་ཅེས་བཤད་ཚུལ་ཡོད་པ་དང་གཅིག་པ་ཆགས་ངེས་རེད། བོད་ས་སྟོད་སྨད་བར་གསུམ་དུ་རྒྱ་དམག་གིས་ཁེངས་ཟིན་ནའང༌། མགོ་ལོག་དཔའ་བོའི་དྲག་ཤུགས་ཀྱི་ཡུལ་གྲུ་དེར་རྒྱ་གུང་བྲན་སླེབས་ཐུབ་མི་འདུག མགོ་ལོག་གསེར་རྟ་ས་ཁུལ་དུ་མི་ཚང་མ་རི་མགོར་བསྡད་དེ་བཙན་རྒོལ་མཐའ་བསྐྱལ་བྱེད་བཞིན་པ་དང༌། ཡུལ་དེ་དང་ཉིན་བཅོ་ལྔ་ཙམ་གྱི་གོམ་བགྲོད་ལ་བརྟེན་དགོས་པའི་མགོ་ལོག་ཨ་སྐྱོང་ཞེས་པར་ཡང་དེ་དེ་བཞིན་བཙན་རྒོལ་གྱིས་གནམ་ས་གས་པ་ལྟ་བུའི་མུར་ལུས་འདུག ཅེས་སོགས་གསལ།
༼སྒྲིག་མཆན། རྡོ་ཐར་ནི་ཆུང་ངུའི་དུས་མདོ་སྨད་བྱ་ཁྱུང་དགོན་གྱི་གྲྭ་བ་ཞིག་ཡིན་པ་དང༌། དེ་རྗེས་དབུས་གཙང་དུ་གྲྭ་སར་ཕྱིན་ནས་དགའ་ལྡན་དུ་ཆོས་ཞུགས་བྱས་པ་དང༌། བར་དུ་སྤྱི་ལོ་༡༩༥༡་ལོར་ཕ་ཡུལ་ལ་གཉེན་གཏུག་ཏུ་སྐྱོད་སྐབས་གསེར་རྟ་ས་ཆ་དངོས་སུ་བརྒྱུད་ནས་ཕྱིན་པ་དང༌། ཁོང་རང་ཉིད་ཀྱི་འགྲོ་ལམ་ཁག་གིས་གཙོས་སྐབས་དེའི་མདོ་དབུས་ཁམས་གསུམ་གྱི་གནས་ཚུལ་ལ་དོ་སྣང་དང༌། མཐོང་རྒྱ་ཐོས་རྒྱ་དང༌། ཉམས་མྱོང་ཆེན་པོ་ཡོད་མཁན་ཞིག་རེད།༽
༣༽ ཞྭ་སྒབ་པ་དབང་ཕྱུག་བདེ་ལྡན་གྱིས་བརྩམས་པའི་བོད་ཀྱི་སྲིད་དོན་རྒྱལ་རབས་གླེགས་བམ་གཉིས་པའི་ཤོག་ངོས་༥༡༠བར། དེ་དང་དུས་མཚུངས་སུ་ཆ་ཕྲེང་བསམ་འཕེལ་གླིང༌། འབའ་ཆོས་སྡེ། རྨར་ཁམས་ཀླུ་ར་དགོན། ཏྲེ་ཧོར་བྲག་འགོ་དགོན། འགུ་ལོག་གསེར་རྟ་དགོན། ལྡན་ཁོག གླིང་ཚང་བཅས་པར་གནམ་ས་གཉིས་ནས་དྲག་གནོན་བྱས། ཞེས་གསལ།
༼སྒྲིག་མཆན། ནམ་མཁའི་ནོར་བུ་ནི་དེང་རྒྱལ་ཕྱི་ནང་ཀུན་ལ་མཁས་པའི་མཚན་སྙན་ཆེ་ཞིང༌། ཁོང་སྤྱི་ལོ་༡༩༥༣་ལོར་གསེར་རྟ་ལ་བཞུགས་མྱོང་ཡོད།༽
༥༽ འཕགས་པ་འཇིགས་རྟེན་དབང་ཕྱུག་གི་རྣམ་འཕྲུལ་རིམ་བྱོན་གྱི་འཁྲུངས་རབས་དེབ་ཐེར་ནོར་བུའི་འཕྲེང་བའི་གླེགས་བམ་ལྔ་བའི་ཤོག་ངོས་༦༤༧་པའི་ཐིག་འཕྲེང་༡༠་བའི་ནང༌། ཟླ་བ་ལྔ་བའི་ནང་སེར་བྱེས་སྐེད་ཚང་སྤྲུལ་སྐུ་དང༌། ཤིང་བཟོ་ཀུན་དགའ་རྒྱལ་མཚན་གཉིས་འགོ་ལོག་སེ་ཐར་(མགོ་ལོག་གསེར་རྟ)ཕྱོགས་གཏེར་ནས་འཁྲུངས་པའི་རྟ་ཕག་ཡབ་ཡུམ་གྱི་བླ་རྡོ་ངོ་མཚར་ཅན་གདན་ཞུར་རྫོང་བདའ་གནང༌། ཞེས་དང༌། ཤོག་ངོས་༦༤༩་བའི་ཐིག་འཕྲེང་༥་བར། ལྔ་མཆོད་ཉིན་རྒྱས་སྟོན་གནས་གཟིགས་སོགས་ཀྱི་མཛད་སྒོ་འཆར་ཅན་ཉམས་མེད་ཐོག དེ་ཉིན་སེར་བྱེས་སྐེད་ཚང་སྤྲུལ་སྐུ་དང༌། ཤིང་བཟོ་ཀུན་དགའ་རྒྱལ་མཚན་གཉིས་ནས་རྟ་ཕག་ཡབ་ཡུམ་གྱི་བླ་རྡོ་ངོ་མཚར་ཅན་གདན་འདྲོངས་ཏེ་རྟེན་འབྲེལ་གྱི་དགེ་མཚན་ཕུན་སུམ་ཚོགས་པ་དང་བཅས་ཕྱག་ཏུ་རྒྱས་བཏབ་ནས་གཟིམས་ཆུང་རྟེན་གྲས་སུ་སྒྲིགས་པར་མཛད་ཅིང༌། སྐེད་ཚང་སྤྲུལ་སཀུ་དང༌། ཤིང་བཟོ་གཉིས་ཀྱང་ལེགས་སྐྱེས་ཀྱིས་ཡང་དག་པར་གཟེངས་བསྟོད་པ་གནང༌། ཞེས་གསལ།